12:15 / 14.08.2018 5056\n(Ҳавода чанг ва ғубор бўлмаса одам минг йил яшаши мумкин. Ибн Сино)\nЗамонавий ҳаёт тарзимизни саноат ривожи, қурилиш биноларининг кўпайиши ҳамда шаҳарларнинг кенгайиб боришисиз (гарчи бунинг салбий оқибатлари кўп бўлса ҳам) тасаввур қилиб бўлмайди. Ўз навбатида, инсон ҳаёти ва соғлиғи учун, бизни ўраб турган, биз нафас олаётган ҳавонинг тозалиги ўта долзарб масала бўлиб, буни асло эътиборсиз қолдириш мумкин эмас. Ёпиқ хоналарни тез-тез шамоллатиб туриш – зарарли газсимон чиқиндилардан халос бўлиб, саломатлигимизни асраш йўлидаги бир қадамдир.\nҚурилиш меъёрлари ва қоидаларида ишлаб чиқариш муассасалари хоналарининг доимий ишчи ўринларидаги ҳавонинг ҳарорати, нисбий намлиги ва ҳаракат тезлигининг оптимал рухсат этилган меъёрлари бўйича:\n- ёзда ўртача ҳарорат 23-25оС, кислород миқдори 20%, нисбий намлик 40-60 фоиз, ҳаво тезлиги 0,3 м/секунд деб;\n- қиш шароитида эса ҳарорат 18-20оС, кислород миқдори 20%, ҳаво тезлиги 0,2 м/секунд деб мўътадил иқлим белгиланган.\nШу ўринда мамлакатимизда мўътадил иқлим шароитларини таъминлаб беришда, юқорида кўрсатилган масалаларни ҳал этишда «JIHOZ-VENTILYATSIYA» корхонаси саноат кондиционерлари ва вентиляция жиҳозларини ишлаб чиқариб ўзининг муносиб ҳиссасини кўшиб келмокда. Ҳозирги вақтда мамлакатимизда ишлаб чиқарувчилар учун яратилган шароитлардан унумли фойдаланган корхонамиз Германиянинг “Ebmpapst”, “SIEMENS”, Даниянинг “Danfoss” ва “ Artel” корхоналари билан ҳамкорликни йўлга қўйган. Бунинг натижасида тежамкор, сифатли, рақобатбардош ва кафолат муддати 3 йиллик маҳсулотлар ишлаб чиқармоқда.\nКорхона ҳар бир мижознинг талабига биноан саноат кондиционерлари ва вентиляция жиҳозларини ишлаб чиқаради. Бизнинг саноат кондиционерларимиз 1600м3/соат хаводан 250000 м3/соатгача ҳавони тозалаб, намлаб, иситиб ва совутиб беради. Ҳозирда «JIHOZ-VENTILYATSIYA» саноат кондиционерлари ва вентиляция жиҳозлари мамлакатимизнинг кўпдан-кўп қурилиш ва саноат биноларида ўрнатилмоқда.\nТел: (+998 71) 273-06-77, 273-92-68\nJIHOZ-VENTILYATSIYA корхонасидан иссиқхоналар учун тежамкор иситиш ва совитиш қурилмалари!\nJIHOZ-VENTILYATSIYA корхонаси иссиқхоналар учун тежамкор иситиш ва совитиш қурилмалари ишлаб чиқармоқда


Бир номард ва икки қўрқоқ - Huquq.uz\nБир номард ва икки қўрқоқ\n17:18 - 06.06.2022\nКамолиддин туғилганида фазлу камолини кўрайлик, заволини кўрмайлик деган ниятда ота-онаси, бобо-момоси шундай исм танлашган бўлса ажаб эмас. Аммо ҳамма вақт ҳам орзулар ушалиб, айтилган сўзлар ижобат бўлавермайди. Камолиддин илк бор 25 ёшида суднинг қора курсисига ўтирди. Бир эмас, уч марта судланган Камолиддин хатоларидан сабоқ чиқармади. Оиласи, гулдек икки фарзанди бўлишига қарамасдан яна жиноят кўчасида тентиради. Ёмонликлар дояси бўлган ичкиликдан юз ўгирмади.\nУ 2021 йил 2 сентябрь куни эрталаб Бухоро шаҳрига келиб, мардикорлар турадиган жойдан фуқаро Р.Оққиев, Х.Оққиев ва Ф.Жўрақуловни ўзи яшайдиган Шофиркон тумани Халажиён қишлоғидаги уйига олиб келади. Келишувга кўра уйининг деворларини суватади. Соат ўнда бошланган иш тушгача давом этди. Усталар уйда тушлик қилиб олишди. Орадан ҳеч қанча вақт ўтмай дарвозадан кириб келган Камолиддин ширакайф эди. Усталардан бирининг телефонини сўроқсиз олиб, узоқ вақт титкилаб турди. Бундан жаҳли чиққан телефон эгаси Худоёр телефонини беришни сўраган эди, Камолиддинга қаттиқ тегиб кетди. У сабабсиз жанжал чиқарди.\nШу хонадоннинг куёви Мирали Тошев (лақаби афғон) ҳам тортишувга қўшилди. Худоёр Оққиев бу тариқа ишлашса иш ҳақини ололмаслигига кўзи етиб, кетишини билдирган эди, Камолиддиннинг баттар жаҳли чиқди. Энди у қутурган йиртқичга айланаётган эди. Қўлига темир профилни олиб Худоёр, Рамазон, Жўрақулни уриб жароҳат етказди.\nМ.Тошев билан бирга Р.Оққиевнинг «Samsung J1», Х.Оққиевнинг «Huawei 7», Ф.Жўрақуловнинг «Samsung S4» русумли телефонини, Ф.Жўрақуловнинг ҳисобида 4000 сўм пули бўлган «Ҳамкорбанк» пластик картасини, шунингдек шу куни соат 16:30 ларда Р.Оққиев, Х.Оққиев ва Ф.Жўрақуловларнинг ҳар биридан 500 минг сўмдан, жами 1 млн. 500 минг сўм нақд пулини қўлга киритишди.\nКамолиддин соат 17 ларда қишлоғидаги Собир исмли кишига тегишли бўлган ошхонага кириб, у ерда пиво ва ароқ ичди. У энди одам қиёфасидаги маҳлуққа айланиб улгурган эди.\nВобкент – Шофиркон йўналишида пиёда йўлга чиққан рецидивист «Боғишамол» дўконидан яна бир шиша ароқ олиб, уни йўл-йўлакай ичиб борар эди. Туман марказида йўловчи кутиб турган оқ рангли «Нексия» машинасига ўтирган вақтида одамийликни тамоман унутган эди.\nМашинада ҳайдовчидан ташқари олд ўриндиқда ёш йигит ва орқа ўриндиқда бир аёл ўтирган эди.\nКамолиддин ўтириши билан салон бадбўй ҳиддан сасиб кетди. Унинг кўзлари бежо, ўриндиқда аёл томонга сурилиброқ ўтириб, унга тегажоғлик қила бошлади.\n– Тўғри ўтиринг, сиз нималар қилаяпсиз? – деди Феруза Ўлмасова (қизнинг исм-фамилияси ўзгартирилди).\n– Нима қилаяпман, кўрмаяпсанми? Сени… – оғзидан гапи билан бирга тупуги ҳам тўкилиб кетаётган К.Шодиев на ўзини, на нафсини бошқара оларди.\nОлд ўриндиқда ўтирган йўловчи аҳвол яхши эмаслигини кўриб, йўлда тушиб қолмоқчи бўлди. Ҳайдовчи Шерзод Неков танбеҳ бергандек гапирди.\n– Сен менинг кимлигимни биласанми?! Ман ўтириб чиққанман. Йўлингга қара! Қаерда тўхта десам тўхтайсан, бўлмаса ўлдириб ташлайман.\nБир пўписа билан ҳайдовчининг дами ичига тушиб кетди. «Ҳа-да, нима қиламан ўзимга бало орттириб», деган ўй хаёлига келди. Олд ўриндиқда ўтирган Азамат Ҳамидов (исмига умуман нолойиқ чиқиб қолган йигит) ҳам қўрққанидан тилини ютиб юборгандек, бир сўз демай кетарди. Қани, ўзбекка хос мардлик? Қаерда қолди, эркак ҳар қандай шароитда аёлнинг ҳимоячиси, деган тушунчалар?!\nХалажиён қишлоғидан оқиб ўтувчи Абдуллахон зовурининг ўнг томонидаги йўлдан 150 метр ичкарига, овлоқ жойга келиб тўхтаган «Нексия» бир муштипар, ожиз қизни маст, одамийликни унутган рецидивист билан қолдириб, ортга қайтди.\nК.Шодиев ҳирсини қондириш учун энг ёвуз ҳаракатлардан ҳам тийилмади. Феруза ҳар бир рад этилган талаб учун қаттиқ таҳқирланди. Ўзининг қабиҳ ниятига эришган жиноятчи қилмишини яшириш учун қизни бўғиб ўлдириб, зовур ичига ташлаб кетди.\nОдамзотнинг жирканч жиноятини кўришни истамагандек қуёш уфқ орқасига беркинди. Кузнинг намиққан ҳавосидан бўғилаётгандек чағалайлар зовурда ётган жасад устидан у ён-бу ёнга безовта уча бошлади… Аммо, бу қотиллик содир бўлмаслиги ҳам мумкин эди. Қачонки, нияти ёвуз жиноятчи ҳақида Ш.Неков тегишли идораларга хабар берганида бир инсоннинг ҳаёти сақлаб қолинган бўлар эди. Ишга кетиш учун отланган, йўлида бир номард ва икки қўрқоқ учрашини билмаган Феруза ҳаёт билан видолашди. «Қизим ишдан қайтади» деб кутаётган она, ака-укаларнинг эса бу ёмон хабардан юраклари изтиробга тўлди.\nКамолиддин Шодиевнинг қабиҳ қилмишларини кўриб туриб кўрмаганга олганлар ҳам қонун олдида жавоб беришди. Суд жиноятчи Камолиддин Шодиевга Ўзбекистон Республикаси Жиноят кодексининг тегишли моддалари билан узил-кесил 23 йил муддатга озодликдан маҳрум қилиш жазосини тайинлади. Шунингдек, усталарни дўппослашга ёрдамлашган Мирали Тошев 3 йил 6 ой, жиноят содир бўлганлиги ҳақида ўз вақтида ҳуқуқни муҳофаза қилувчи идораларга хабар бермаган ҳайдовчи Шерзоджон Неков эса 3 йил муддатга панжара ортига маҳкум этилди.


Ўзбекистон қўқонгилос етиштириш бўйича жаҳонда 5-ўринни эгалламоқда\nЎзбекистон қўқонгилос етиштириш бўйича жаҳонда 5-ўринни эгаллаб келмоқда. Бу ҳақда АҚШнинг халқаро тараққиёт агентлиги (USAID) лойиҳаси асосида Тошкентда ўтказилган қўқонгилос етиштирувчилар кўрик - танловида маълум қилинди.\nБу ҳақда хабар берган Podrobno.uz нашрига кўра, ҳар йили Ўзбекистонда юз минг тонна қўқонгилос териб олинади.\nТошкентда ўтган кўрик-танловда мамлакатда етиштирилган қўқонгилоснинг ўнлаб навлари намойиш этилди.\nТанловда қўқонгилосни парваришлаш, етиштириш, қадоқлаш, сақлаш ва транспортировка қилиш бўйича мастер-класслар ўтказилди.


Рўзиқул Бердиев: “Красични яна жамомизга қайтармоқчимиз”\n20 июнь,2017, 00:49 288\n“Пахтакор” – “Насаф” учрашуви якунига етгач, қаршиликлар устози Рўзиқул Саъдуллаевич Бердиев ўйин ҳақидаги фикрларини айтиб ўтди.\nЖасур Абдураимов: Бугун ўйинда характеримизни кўрсатдик\n“Учрашув кескин курашлар ва тенг курашлар остида ўтди. Биринчи бўлимдаги яратилган вазиятларни голга айлантира олмадик. Иккинчи бўлимда Сергеев гол урган вазиятда ҳимоячиларимиз бироз диққатини йўқотди. Умумий қилиб айтганда, камчиликларимиз бор. Бу камчилик уюштирган ҳужумларимизни голга айлантира олмаслик. Камчиликларимиз устида ишлаймиз.\nИккинчи даврада жамоа таркибини кучайтиришимиз керак. Юқори уринлар учун курашда бусиз иложи йўқ. Жамоамиздаги ёшлар доимбарқарор ўйин кўрсата олишмаяпти. Биз бу ҳақда раҳбариятга мурожаат қилдик. Ҳужум чизиғимизни кучайтиришимиз керак. Красични ҳам жамоамизга қайтариш истагимиз бор. Бизга у каби индивидуал маҳоратга эга ўйинчилар жуда зарур. Албатта давралар оралиғида бу борада янгиликлар бўлади”, – деб айтиб ўтди Бердиев.\nАна холос! "Насаф" 100 млн сўм жарима тўлайди 2764 21.11.2017\nВидео. Қаршида байрам ёхуд "Насаф" - "Пахтакор" учрашувининг сиз кўрмаган вазиятлари 1986 20.11.2017\nТеглар: Рўзиқул Бердиев Насаф Пахтакор\nАна холос! "Насаф" 100 млн сўм жарима тўлайди 2764


Партия масъуллари теримчилар ҳузурида бўлди | Ўзбекистон Халқ демократик партияси\nПартия масъуллари теримчилар ҳузурида бўлди\n2021-10-08 16:00:33 305\nАйни кунларда юртимизда пахта йиғим-терими қизғин давом этмоқда. Қимматбаҳо саноат хомашёсини нес-нобуд қилмасдан йиғиб-териб олишда иштирок этаётган ҳашарчиларни рағбатлантириш, улар учун маданий учрашувлар ташкил этишга жойларда алоҳида эътибор қаратилмоқда. Шундай тадбирлардан бири Ўзбекистон Халқ демократик партияси Жиззах вилоят Кенгаши томонидан ташкил этилди.\nШароф Рашидов туманидаги “Уч тепа” фермер хўжаликлари ҳудудий уюшмасига қарашли "Норқозоқ ота" фермер хўжалигида дала шийпонидаги учрашув “Барчага ғамхўрлик – давлатнинг бурчи” шиори остида ўтказилди.\nПахта – миллий бойлигимиз. Унинг юртимиз иқтисодиёти, халқимиз турмуш фаровонлигининг юксалиши, қишлоқ ва шаҳарларимиз обод бўлиши, саноатимиз ривожланиши учун аҳамияти беқиёс.\nОта-боболаримиз пахтанинг бир мисқолини нес-нобуд қилмасдан йиғиб олиш савобли ва хайрли амал эканини уқтириб келишади. Президентликка номзод Мақсуда Ворисованинг Жиззах вилоятидаги ишончли вакили Нуриддин Холматов теримчиларга номзоднинг сайловолди дастуридан жой олган мақсад ва вазифалар ҳақида тушунча берди. Жумладан, номзоднинг қишлоқ хўжалигини ривожлантириш, олис ва чекка ҳудудлар аҳолиси учун муносиб иш ўринлари яратиш борасидаги таклифлари мазмун-моҳияти ҳақида гапириб, бу мақсад ва вазифалар аҳолининг турмуш тарзини юксалтиришга хизмат қилишини таъкидлади.\nТадбирда пахта теримида фаол қатнашаётган ҳашарчиларга партиянинг эсдалик совғалари топширилди. Учрашувда эл-юрт тинчлиги ва мамлакатимиз ободлиги, деҳқончиликка барака ҳамда ҳаётимиз янада фаровон бўлишини тилаб, дуойи хайрлар қилинди.


Қирғиз хонандалари Улуғбек Раҳматуллаевнинг клипидан ғоя ўғирлашди\n15:37 / 07.05.2015 2585\nХонанда Улуғбек Раҳматуллаев “Соғиниб” қўшиғини куйлаганидан сўнг, қўшиқнинг рус, озарбайжон, тожик, қозоқ тилларида куйланган нусхалари тингловчиларга маълум бўла бошлади. Бу ҳақда “Даракчи” газетаси хабар бермоқда.\n“Энди эса хонанда маъмурининг шахсан маълум қилишича, мазкур қўшиқ клипини қирғиз хонандалари худди Улуғбек Раҳматуллаевнинг қўшиғи клипига ўхшатиб суратга олиб, ғоясигача кўчирган эмиш”, - деб ёзади “Даракчи” газетаси.\nАйнан қайси қирғиз хонандаси, қайси қўшиқ клипи учун Улуғбек Раҳматуллаевнинг клипидан ғоя ўғирлаганига хабарда аниқлик киритилмаган.\n“Қизиқ, хонанда Улуғбек Раҳматуллаев чет эл қўшиқларини кўчириб куйлаганида ҳам шунчалик шов-шув бўлмаганди-я!”, - дея қўшимча қилинади газета хабарида.


Qalampir.uz - Совет танкларидан Хитой ЗРМгача. “Тревога” вақтида қандай ҳарбий техникалар ишга солинди?\nСовет танкларидан Хитой ЗРМгача. “Тревога” вақтида қандай ҳарбий техникалар ишга солинди?\n17:14, 15.12.2018 Жамият\nНоябрь ойи охирида Ўзбекистон тарихидаги энг йирик ҳарбий машғулотлар ўтказилганди.\nХабарингиз бор жорий йил 26-30 ноябрь кунлари Ўзбекистон Республикаси Президенти, Қуролли Кучлар Олий Бош Қўмондони Шавкат Мирзиёевнинг кўрсатмасига мувофиқ Мудофаа вазирлиги қўшинларининг жанговар шайлигини текшириш учун комплекс ўқув машғулотлари бўлиб ўтди.\n“Российская газета — русское оружие” сайти мустақил Ўзбекистон тарихидаги энг йирик ҳарбий машғулот вақтида қандай техникалар ишга солинганига эътибор қаратди.\nТаъкидланишича, машғулотлар вақтида асосан советлар намунасидаги БМД-1, БТР-70 и БТР-80, 2С1 “Гвоздика” ўзиюрар техникаси, БМ-21 реактив қурилмаси ҳамда янги икки ва уч томонлама “Урал” ҳарбий машиналари ишга туширилган.\nСобиқ Иттифоқ таркибида бўлган бошқа давлатлардан фарқли ўлароқ Ўзбекистон армиясида БМП-2Д техникалари мавжуд. Мазкур узатмали пиёдалар ҳарбий машиналари қўшимча зирҳ ва кучайтирилган зирҳли экран билан жиҳозланган.\nЎзбекистон Қуролли кучларида Т-62 ва Т-62М танкларидан ҳам фойдаланилади. Шунингдек, машғулотларда турли модификациядаги Т-72 танкларидан ҳам фойдаланилган.\nЎзбекистон ҚКларида 300 дан ортиқ Oshkosh M-ATV зирҳли автомобиллари мавжуд. Улар АҚШда ишлаб чиқарилган.\nЎзбекистон зирҳли танк ва автомобиль техникаларини мустақил равишда таъмирлашни ўрганиб олгани учун ҳарбий ускуналар яхши ҳолатда.\nАвиацияда Миг-29, Су-25 ва европа транспорт самолёти C295W таништирилган. Ҳавога бўлса Ми-8 ва Ми-24 самолётлари, AS 332 Super Puma ва янада енгилроқ бўлган AS 350 Ecureil вертолётлари кўтарилган.\nБулардан ташқари, Ўзбекистон мазкур машғулотлар вақтида илк бор Хитой Халқ Республикасидан сотиб олинган AS 350 Ecureil зенит-ракета мажмуаси очиқ намойиш қилган.\nЭслатиб ўтамиз, ҳарбий машғулотлар вақтида фаол иштирок этган офицер ва аскарлар мукофотланди. Жумладан, энг фаол полковник Президент совғасига муносиб кўрилди.\n“Тревога”да яхши иштирок этган ҳарбийлар кўкрак нишони билан тақдирланди\n17:56, 08.12.2018 3 069\nЎзбекистонда “тревога” тугади. Мудофаа вазирлиги аҳолига мурожаат билан чиқди\n12:01, 30.11.2018 7 485\nМудофаа вазирлиги қўшинлари шартли душманни йўқ қилди\n10:24, 30.11.2018 2 725\nШавкат Мирзиёев уч кунлик “тревога” таҳлилига қаратилган йиғилиш ўтказади\n15:01, 28.11.2018 4 838\nМудофаа вазирлиги қўшинлари саккизта полигонга жойлаштирилди\n14:23, 28.11.2018 6 979


Бадриддин Муҳаммад – Бадр Отанинг қабри “Қорача”дами? » Хатирчи туман хокимлиги\nХатирчи туман хокимлиги » Тарихий обидалар » Бадриддин Муҳаммад – Бадр Отанинг қабри “Қорача”дами?\nБадриддин Муҳаммад – Бадр Отанинг қабри “Қорача”дами?\n“Тарихий хотира – муқаддас. Уни рад этиб бўлмайди. Фақатгина моҳиятини онгли англаш зарурати бор. Бу ғоялар ва мафкуралар ифодасини ривожлантириб, замон, макон ва шахсга холис баҳо бериш демакдир”, дея фикр билдирган эди филология фанлари доктори, профессор Нажмиддин Комилов. “Хатирчилик табаррук сиймолар” китобига ёзган сўзбошида.\nҲақиқатан ҳам ўрта асрларда яшаган тариқатчиларнинг фаолиятига оид мўътабар манбаларга кўз югуртирсангиз юртимиз худудида кўплаб уламолар, азиз авлиёлар қатори Яссавия тариқатининг тарғиботчилари ҳам яшаганлигига гувоҳ бўласиз. Улар орасида Хатирчи сарҳадида яшаганлари ҳам борлиги қувонарлидир. Тасаввуфшунос олим юқорида таъкидлаганидек, фақат уларнинг кимлигини моҳиятан “англаш зарурати бор”.\nФахруддин Али Сафий ўзининг “Рашахоту – айнил ҳаёт” асарида Ҳазрати Хожа Аҳмад Яссавий тўғрисида сўзлаётиб шундай дейди: “…турклар они Ото (ота) Яссавий дерлар. Ва отониким, туркий лафзида падарни айтилур, ул машойихларга итлоқ (тадбиқ) қилинур (22-бет). Ҳазрат Алишер Навоий ҳам “Насойим ул – муҳаббат”да: “Саййид Ото (р.а) Хожа Аҳмад Яссавийнинг қаробатидур (яқини, хеши) ва турк улусида “Ото” дерлар дея таъкидлайди.(425-бет). Келтирилган маълумотлар Хатирчи туманида Саййид ота, Бадр ота, Полвон ота, Лангар ота, Сулук ота, Оқсоқол ота, Қовус ота, Маллатўн ота, Қашғар ота каби номларга нисбат берилган жойлар шу тариқат намоёндаларига тегишли манзилгоҳлигидан далолат беради. Чунки яссавиянинг илк босқичи дастлаб ўтроқ бўлмаган чорвадор ва кўчманчи қабилалар орасида кенг тарқалганлиги тасаввуф тарихидан маълум. Шунинг учун ҳам тариқатчи сиймолар номи билан боғлик жойлар Туркистондан Бухорогача бўлган ҳудудда кўплаб учрайди. Аммо тарихнинг баъзи бўлаклари асрлар чиғириғида чайналиб, бизгача узук-юлуқлашиб етиб келгани боис хиралик касб этган. Уларни ойдинлаштириш учун катта ҳажмдаги илмий изланишлар, тадқиқотлар олиб бориш лозим бўлади. Ана шундай улуғ зотлардан бири – Бадр Ота ва унинг қабри билан боғлиқ айрим мулоҳазалар билан ўртоқлашмоқчиман.\nХалқимизнинг шуурига Бадр ота номи билан инган муҳтарам зотнинг шахси ҳақида хилма-хил маълумотлар мавжуд. Қадимшунос тасаввуфчилар томонидан 16-асрнинг мўътабар ёзма манбаси дея эътироф этилган Олим Шайх Азизоннинг (1564-1631) “Ламахот мин нафаҳотул қудс” асарида муаллиф Ҳазрати Аҳмад Яссавийдан ўз давригача бўлган 77 пир ҳамда у бошлаган тариқатнинг машҳур намоёндалари ҳақида турли даражадаги маълумотлар келтиради. Шулар қатори Бадр отани ҳам тилга олади ва унинг қабри Тошкентдан 4 фарсах (32 км.) масофадаги Куйик қишлоғида эканлигини баён этади. Бошқа бир тарихий асар муаллифи Охунд Муҳаммад Тохир (р.а.) “Туҳфат ул зоирин” номли китобида “…Садр отанинг марқади (қабрини назарда тутган бўлса керак) Ғиждувонда, Бадр отаники эса Миёнколнинг Фарохун қишлоғида. Мен унинг қабрини мазкур жойда зиёрат қилдим. Фарохун хўжалари шу зотнинг авлодларидан” (29-бет) деб ёзади.\nСалоҳиддин Тошкандийнинг “Темурнома”сида (Тошкент, “Чўлпон” нашриёти, 1991- йил) Бадр ота тўғрисида қуйидаги тафсилотлар келтирилади: “…Баёнқулихон Шайх ул аъламга иродат қилиб, Ҳазрати Саййид Отани шаҳардин ихрож қилди. (Бухоро назарда тутилмоқда. Х.Н.) Саййид Ота тевага минуб, дарё ёқасига келуб, андин ўтуб Тошкандга юзлануб, борур эрдилар. Йўлда Бадр Ота, Садр Ота, Узун Ҳасан Ота Хоразмдан келуб, бул кишига қўшулуб, бу тўртовлари ҳамроҳ бўлуб, пири комил талаб қилуб, Тошкандга яқин келдилар”. (87-бет) Кўриниб турибдики, асар муаллифи Занги Отанинг кейинги уч муридини Хоразмдан, яъни хоразмлик деб тасвирламоқда. Сайфиддин Сайфуллоҳ томонидан нашрга тайёрланган “Занги Ота” номли рисолада асли исми Бадриддин Муҳаммад бўлган Бадр Ота билан Садриддин Муҳаммад Садр Ота Бухоро мадрасасида бирга таҳсил олгани уқтирилади. Демакки, улар Узун Ҳасан Ота билан биргаликда учови Хоразмдан Бухорои шарифга илм ўргангани келишган. Назаримда, “Темурнома” муаллифи Бадр ота ҳақидаги фикрларини “Ламахот”га таянган ҳолда ифодалаган. Негаки, манбаларда ўзаро уйғунлик мавжуд.\nЭнди Хатирчи туманидаги Бадр отанинг қабрига тўхталадиган бўлсак, у обод жой. Атрофдаги халқ эътиқод билан зиёрат килади. Хатирчилик ўлкашунос Р.Холмуродов “Хатирчи тумани тарихидан лавҳалар” (Тошкент, “Фан” нашриёти, 1996 й.) китобида Абдураззоқ хўжа ибн Абдуваҳҳоб хўжа – Бадр ота ўзининг тижорат ишлари, савдо-сотиқ ва бозор муносабатлари қонун-қоидаларига бағишлаб ёзган (ҳижрий 1277-78, милодий 1861-62) “Китоби байъа” асарида: “…жойи мавлудаш қишлоғи Қорача аз шуъбаи Хатирчиги бехатар”, деб ёзганини эслатади(10-бет). Мулоҳазали фикр. Ул зоти шариф бу гапи билан ўзини қорачалик эканлигига ишора қилмаяптими?! Албатта, эпиграф тасдиқ ёки инкор маъно беради, деёлмайман. Бунинг учун илмий тадқиқот лозим.\nТадқиқотчи ижодкор С.Мустафоев “Хатирчилик табаррук сиймолар” (Тошкент, “Муҳаррир” нашриёти, 2010- йил. 73-бет) китобида Бадр ота – Мавлоно Бадриддин Муҳаммад Занги Отанинг тўртинчи халифаси ва унга нисбат берилган қабр ва хонақоҳ Хатирчининг Ибн Сино мавзесида жойлашган обод зиёратгоҳлигини, қабр тошдаги ёзувда Мавлоно Бадриддин, отасининг исми Шайх Маҳмуд деб қайд этилганлигини таъкидлайди.\nГувоҳ бўлганингиздек, Бадр отанинг шахси ва қабри тўғрисидаги ривоят ва маълумотлар хилма-хил. Ўқиган ва эшитганларимиздан аёнки, ҳар қандай ривоят замирида ҳам маълум ҳақиқат ётади. Ўша фалсафа ва юқорида келтирилган манбаларга таяниб хулоса қиладиган бўлсак, ўйлайманки, жиддий хато бўлмас. Қиссадан ҳисса шуки. Ҳазрати Занги отанинг тўртинчи халифаси бўлган Бадриддин Муҳаммад Шайх Маҳмуд – Бадр ота асли хоразмлик бўлган кўринади. Қисмат равосига кўра Саййид Аҳмад ибн Саййид Абу Бакр билан Дашти Қипчоққа кетаётганда йўлда тоби қочади ва Тошкентдан 4 фарсаҳ наридаги Куйик қишлоғида вафот этади. Қабри ўша ерда.\nҚорачалик маърифатпарвар тариқатчи Абдураззоқ хўжа ибн Абдуваҳҳоб хўжа – Бадр ота, назаримча, саҳобалар авлодидан бўлган элдошимиз. Негаки, бундай фикрга келишга тўлиқ асос бор. (Юқорида Охунд Муҳаммад Тохир (р.а.)дан келтирилган манбага қаранг!) Фақат Қорача қишлоғидаги унга нисбат берилган қабртошга битилган ёзувлар Бадриддин Муҳаммад Шайх Маҳмудга ишора қилмоқда. Чунки сағанада вафоти ҳижрий 681(милодий 1283) деб ёзилган. Абдураззоқ хўжа Абдуваҳҳоб хўжа – Бадр отанинг “Китоби байъа” асаридаги сана эса (ҳижрий 1277-78, милодий 1861-62) йиллардир. Изоҳлар оралиғидаги тафовут 578 йил. Бундай катта фарқ ул зотларнинг бошқа-бошқа шахслар эканлигини кўрсатади. Хулоса шуки, Абдуваҳҳоб хўжа Бадр отанинг қабри (сув тошқинлари сабабми) Фарахундан ўзи яшаган қишлоғи - Қорачага кўчирилган ва у ерда рамзий мозор тикланган, деган тахмин килишга ундайди. Тошдаги ёзувларга келсак, халқ у кишини Занги отанинг шогирдига менгзаб, кейинчалик Саййид Аҳмад ибн Саййид ота вафоти санасига (милодий 1310-11) қиёслаган ҳолда сағана қўйдирган бўлса, ажабмас.\nНима бўлгандаям Бадр оталар номи билан аталган зиёратгоҳлар бошқа қадамжолар қатори халқимизнинг маънавий меросига айланган мулк. Бундай зиёратгоҳларни асраб-авайлаш, улар ҳақидаги тарихий ҳақиқатни имкон қадар тиклашга уринмоқ ва ёш авлодларга етказмоқ лозим, деб ўйлайман.\nМуаллиф:info, Кушилган сана: 07.02.2015, Кўрилган: 1045 Чоп этиш


“Ўзкимёсаноат” акциядорлик жамияти янги лойиҳаларни амалга ошириш бўйича ҳамкорликни таклиф этади\n// 05 8 2020 йил\n“Ўзкимёсаноат” акциядорлик жамияти “Ангрен” кўмир конидан фойдаланишда пайдо бўлган техноген чиқиндиларни қайта ишлаш бўйича давлат-хусусий шериклик асосида қўйидаги лойиҳаларни амалга ошириш бўйича ҳамкорликни таклиф этади.\n2 июль – Ўзбекистон Республикаси Давлат герби қабул қилинган кун!\n// 02 7 2020 йил\nЎзбекистон Республикаси Давлат герби Ўзбекистон Республикаси давлат мустақиллигининг рамзидир. Ўзбекистон Республикаси Давлат герби қуйидаги кўринишга эга: тоғлар, дарёлар ва сўл томони буғдой бошоқларидан, ўнг томони эса чаноқлари очилган ғўза шохларидан иборат чамбарга ўралган гуллаган водий узра қуёш заррин нурларини сочиб туради. Гербнинг юқори қисмида Республика ҳурлигининг рамзи сифатида саккизбурчак тасвирланган бўлиб, унинг ички қисмида ярим ой ва юлдуз тасвирланган. Гербнинг марказида бахт ва эрксеварлик рамзи — қанотларини ёзган Ҳумо қуши тасвирланган. Гербнинг пастки қисмида Ўзбекистон Республикаси Давлат байроғини ифода этувчи чамбар лентасининг бантида “O‘zbekiston” деб ёзиб қўйилган.\n“Ёшлар куни” билан!\n// 30 6 2020 йил\n“Ўзкимёсаноат” акциядорлик жамияти мамлакатимиз кимёсаноати тизимида фаолият юритаётган ёш кимёгарларни ва юртимизнинг барча ёшларини “Ёшлар куни” билан муборакбод этади! Юртимиз ривожи ва жаҳон ҳамжамиятидаги нуфузини ошириш йўлида олиб бораётган изланишларингизга муваффақиятлар тилаймиз. Сизларга мустаҳкам соғлик ҳамда янги марраларни забт этишингизда куч-ғайрат тилаймиз.\nМатбуот ва оммавий ахборот воситалари ходимлари куни муборак бўлсин!\n// 26 6 2020 йил\nҲурматли оммавий ахборот воситалари ходимлари! Сизларни 27 июнь - Матбуот ва оммавий ахборот воситалари ходимлари куни билан муборакбод этамиз. Мамлакатимизда олиб борилаётган ислоҳотларни кенг жамоатчиликка етказиш борасидаги масъулиятли фаолиятингизда ижодий парвоз ва муваффақиятлар тилаймиз. Сизга ва оила аъзоларингизга сиҳат-саломатлик, оилавий бахт-саодат, юртимиз ободлиги ва халқимиз фаровонлиги йўлидаги фаолиятингизда улкан зафарлар тилаймиз!\n“Ўзкимёсаноат” АЖ томонидан бугундан бошлаб аммофос минерал ўғити янада арзон нархларда тақдим этилади\n// 28 4 2020 йил\nҲурматли қишлоқ хўжалик маҳсулотлар етиштирувчилари бўлган фермерлар, деҳқон хўжаликлари ва таморқа эгалари Сизлар учун “Ўзкимёсаноат” акциядорлик жамияти томонидан янгилик, 28 апрелдан бошлаб аммофосни арзонлаштирилган нархда биржа савдоларидан ҳарид қилишингиз мумкин.


Хитой шимолида кўпчилик аҳолиси мусулмонлар бўлган Нингхия вилоятида юзлаб кишилар маҳаллий ҳукуматнинг яқинда янгидан таъмирланган масжидни бузиш ҳақидаги қарорига қарши намойиш ўтказдилар. Бу ҳақда Азон нашри хабар берди.\n«Жанубий Хитой тонги» газетаси берган маълумотга кўра, Фуэко шаҳарчасида юзлаб хой мусулмонлари Катта Фуэко масжиди олдида чиқарилган қарорни қораладилар. Мазкур масжид бундан 600 йил олдин Хитой услубида қурилган ва маданий инқилоб даврида вайрон қилинган.\nУлар маҳаллий ҳукуматнинг келгуси ой бошида бузилишига қарор қилинган тарихий масжид бузилишига норозиликларини билдирдилар.\nМаҳаллий ҳокимият тарихий масжидни йиқитиш учун, қурилишга рухсат берилмаган баҳонасини узрли сабаб сифатида кўрсатишмоқда.\nМазкур манбага кўра, ушбу намойиш Нингхия тарихидаги энг каттаси ҳисобланади.\nХитой ҳукуматининг 2012 йилдаги статистик маълумотига қараганда, Хитойда 10 миллион хой бўлиб, улар мамлакатдаги мусулмонларнинг ярмини ташкил қилади.\n947 марта ўқилди\nДругие материалы в этой категории: « Индонезияда тахтадан тайёрланган Қуръон намойиш этилди\tТаксичи тилла буюмларни эгасига қайтарди »


Туркистонда болалар боғчасининг юздан ортиқ ишчилари норозилик билдиришди\n19 октябрь куни Туркистон шаҳрида Қозоғистоннинг Туркистон вилоятининг турли туманларидан келган юздан зиёд хусусий болалар боғчалари эгалари ва ходимлари вилоят ҳокимлиги биноси олдида митинг ўтказдилар.\nУлар иш ҳақини оширишни ва болалар боғчаларини жон бошига молиялаштиришдаги фарқни уч йил давомида тўлашни талаб қилишди.\nЙиғилганлар қўлида «Тарбиячиларнинг маошини оширинг!», «Бошқа соҳаларда бўлгани каби, бизнинг ишимизни ҳам қадрланг!», шиорлари билан чиқишди.\nАкция иштирокчиси Дилбар Ҳабибованинг айтишича, Туркистон вилоятидаги хусусий болалар боғчаларига охирги бир неча йил давомида ҳар бир бола учун ўртача 25 минг тенге ажратилган.\nХусусий болалар боғчаларининг кичик ходимларининг иш ҳақи ўртача 40 минг тенгени (90 долларга яқин), тарбиячиларнинг иш ҳақи 50-70 минг тенгени ташкил қилади.\nТуркистон вилояти ҳокимининг ўринбосарлари ҳокимият ёнида йиғилганлар билан учрашди. Намойишчилар конгресс-зал биносига олиб борилиб, вазиятни тушунтиришди. Ҳокимлик вакилларининг айтишича, болалар боғчаларини аҳоли жон бошига молиялаштириш учун давлат бюджетидан вилоятга бошқа ҳудудларга қараганда камроқ маблағ ажратилган, бу эса ходимларнинг иш ҳақига таъсир қилади.\nНамойишчиларни ҳокимият вакилларининг жавоблари қониқтирмади, улар Қозоғистон Президенти Қосим-Жомарт Токаев номига жамоавий хат ёзишди.\nИнсон тараққиёти бўлими бошлиғи ўринбосари Амантай Усербаевнинг айтишича, болалар боғчаларини жон бошига молиялаштириш расман 41 минг тенгени ташкил қилади, лекин аслида унга деярли ярми — 25,8 минг тенге тўланади. Унга кўра, Молия вазирлигига тадбиркорларнинг талабларини бажариш учун сўровлар юборилган.\nВилоят ҳокимлигидан олинган маълумотга кўра, вилоятда 1424 та мактабгача таълим муассасаси фаолият кўрсатмоқда, шундан 1024 таси хусусий. Вилоятдаги хусусий болалар боғчаларида тарбияланувчилар сони юз мингдан ошади.


18 Февраль 14:47\nNUR-SULTAN. Kazinform – Рақамли технологияларни тартибга солиш тўғрисидаги қонун лойиҳасида тезкор тўловлар тизимини жорий қилиш кўзда тутилган. Бу ҳақда бугун Ҳукумат мажлисида ҚР Рақамли ривожланиш, инновациялар ва аэрокосмик саноат вазири Асқар Жумағалиев маълум қилди, деб хабар беради Kazinform мухбири.\nЙил охирига қадар Қозоғистон аҳолиси 99,3% Интернет билан таъминланади\nЭлектрон меҳнат биржаси орқали 273 минг одам Қозоғистонда ишга жойлашди\n«Бугунги кунда электрон савдо катта суръатлар билан ривожланмоқда. Бунинг учун сифатли Интернет билан таъминлаш, рақамли саводҳонликни ошириш, нақд пулсиз тўлов тизимини кенгайтириш каби ишлар амалга оширилмоқда. Ҳозирда 117 шаҳар ва аҳолиси 250 одамдан ошадиган 3100дан зиёд овул кенг полосали Интернет билан таъминланган. Йил охирига қадар аҳолиси 250 одамдан ошадиган яна 1000дан зиёд овулни юқори тезлик мобиль Интернети билан таъминлаш режалаштирилмоқда», - деди у.\nВазир аҳолининг рақамли саводҳонлигини ошириш ишларига тўхталди.\n«2021-2022 йилларда аҳолиси 250 одамга етмайдиган 877 та овулни кенг полосали Интернет билан 3G/4G теxнологияси орқали таъминлаш, қолган овулларни эса сунъий йўлдош Интернети орқали таъминлаш режалаштирилган. Маълумки, сифатли Интернет аҳолининг рақамли саводҳонлигини ошириш учун жуда муҳим. Бу борада бирқанча дастурларимиз ҳам бор. Шунингдек, аҳоли орасида рақамли саводҳонликнинг базавий малакалари, EGOV, OPENGOV, E-COMMERCE, ва ахборот хавфсизлиги макала ошириш курслари ташкил этилмоқда. Жумладан, ўтган йилда ҳокимликлар 532 мингдан зиёд одамни рақамли саводҳонлигини ошириш курсларига жалб этилган», - деди Асқар Жумағалиев.\nУнинг айтишича, Интернет тармоғини кенгайтириш ва рақамли саводҳонликнинг ошиши нақд пулсиз тўлов тизимининг кенгайишига имконият яратади. Натижада, нақд пулсиз тўлов операциялари ҳажми 2,3 барвар ошиб, 14,5 трлн тангани ташкил қилган.\n«Муҳим жиҳатлардан яна бири, Рақамли технологияларни тартибга солиш тўғрисидаги қонун лойиҳасида тезкор тўловлар тизимини жорий қилиш кўзда тутилган. Бу нақд пулсиз тўлов тизимини янада такомиллаштиришга замин яратади. Бу юртимиз иқтисодиётини ривожлантириш, «одддий буюмлар иқтисодиётини» ташкил этишга ёрдам беради. Бу борада Савдо ва интеграция вазирлиги билан бирлашиб иш олиб борилди. Бу Қозоғистонда ишлаб чиқарилган маҳсулотларни халқаро савдога олиб чиқишга имкон беради», - деди у.\n#Технологиялар #Ҳукумат мажлиси #ҚР Рақамли ривожланиш, инновациялар ва аэрокосмик саноат вазирлиги


АҚШ президентлигига номзод, собиқ вице-президент Жо Байден Россияни дунёда Қўшма Штатлар учун энг кўп таҳдид солаётган мамлакат деб атади.\nСи Цзиньпин ғоялари замонавий Хитой давлати асосчиси Мао Цзедун ишлаб чиққан маоизм таълимотинининг ўрнини эгаллаши кутилмоқда.\nХХР раисининг сўзларига кўра, қудратли армиясиз хитойликларнинг кучли ватани бўлмайди.\nМактабда ўқитувчилар ҳар йили унга янги парта ва стул излашига, йилига бир неча марта янги мактаб формасига буюртма беришига тўғри келади.\nҚирғизистон аҳолисидан мамлакатнинг тобора ошиб бораётган ташқи қарзини узиш учун хайрия маблағи йиғиш сўралмоқда. 2020 йил якунига қадар республиканинг ташқи қарзи 5 миллиард долларга етади. Унинг 45 фоизи (1,7 миллиард доллар) Хитой ҳиссасига тўғри келади.\nДунё бир йил ичида шу даражада кўп бойлик орттирган ҳолатни ҳеч қачон кўрмаганди.\nМамлакатда ЯИМ учинчи чоракда 4,9 фоизга ўсган.\nХитой раиси Си Цзиньпиннинг Ўзбекистонга ташрифи кутилмоқда\nХитой Халқ Республикаси раиси Си Цзиньпиннинг Ўзбекистонга давлат ташрифи билан келиши кутилмоқда.\nУ Хитой ва Жанубий Корея билан ҳамкорликдаги лойиҳалар ижросини танқидий кўриб чиқишга бағишланди.


ИнтерФУТБОЛ :: Футбол клубларини молиявий таъминлашнинг марказлашган тизимини ташкил қилиш таклиф этилди\nЎзбекистонда футболни янада ривожлантириш, футбол клубларида соғлом рақобатни кучайтириш учун уларни молиявий қўллаб-қувватлашни марказлашган тизимга ўтказишни таклиф қиламиз. Ҳеч кимга сир эмас, ўзбек футболини маблағ билан таъминлаш 80-90 фоизга ҳомийлар томонидан амалга оширилади. Лекин ушбу ҳомийлик тўғри тақсимланмаганлиги клублар ўртасида соғлом рақобат бўлишига, қўшимча маблағ ишлаб топишга ҳаракат қилишга тўсқинлик қилади. Яъни, клубларнинг чемпионатимизда эгаллаб турган ўрни аксарият ҳолларда ҳомийларга боғлиқ. Масалан, қайсидир жамоа ҳомийси бой бўлганлиги сабабли доимий чет элда ўқув йиғинларини ўтказса, бошқа бири йиғинларни пойтахтда ўтказишга ҳам зўрға маблағ топади. Клубларнинг молиявий ҳолати ўртасидаги фарқ футболчилар билан шартномалар тузишга ҳам салбий таъсир қилади, дейилади матнда.\n“Таклифимиз шундан иборатки, Ўзбекистон Профессионал футбол лигаси ёки Ўзбекистон Футбол Ассоциацияси қошида алоҳида тузилма очиб, республикамиздаги барча ҳомийлардан тушадиган маблағни шу бўлим ҳисоб рақамига тушишини таъминлаш керак”, - дея ёзади петиция муаллифи.\nҚайд этилишича, ушбу ҳисоб рақамга тушган маблағ ҳар ой автоматик тарзда бир хил миқдорда Суперлига жамоаларига тақсимланишини таъминлаш керак, шунда ҳамма клубларда бир хил молиявий имконият пайдо бўлади. Бу орқали клубларда қатъий штатлар жадвалини тасдиқлаш орқали футболчилар қўнимсизлигининг олди олинади, клублар ўзларига ажратилаётган маблағни иқтисод қилишга мажбур бўлишади. Ёши катта, келажаги йўқ қиммат футболчилар ўрнига кам маблағ сарфланадиган ёш иқтидорларни олишга мажбур бўлишади. Бундан ташқари, қўшимча маблағ ишлаб топишга ҳаракат қилишади. Катта маблағ сарфлаб фойдасиз легионерлар олиб келиш, ҳомийлар пулини талон-тарож қилиш йўқолади. Клубларнинг молиявий ҳолати ПФЛ ёки ЎФАнинг доимий назоратида бўлади, клубларнинг молиявий жарималари, аъзолик бадаллари ўз вақтида тўланиши кафолатланиб, улар томонидан қилинадиган харажатлар шаффофлиги таъминланади. Қолаверса, мақсадимиз қайсидир вилоят футболини эмас, республикамиз футболини ривожлантириш бўлгани учун барча клубларга бир хил имконият берилиши керак деб ўйлаймиз. Ҳозирги тизим асосида кучли олтиликка кирган жамоага кўпроқ, қолган жамоаларга озроқ маблағ ажратиш орқали интригани, юқори олтиликка бўлган қизиқишни кучайтириш мумкин. Шунда қайсидир жамоа, ҳатто сафар учрашувига бориш учун маблағ топишга қийналаётганда бошқа бир жамоа чет эллардаги йиғинларга катта-катта маблағ сарфлаб, лекин чемпионатда қониқарсиз иштирокининг олди олинади.\n“Футбол клубларини молиявий таъминлашнинг марказлашган тизимини ташкил қилиш, Суперлигадаги клубларга бир хил молиявий имконият бериш, клублар сарф-харажатларининг шаффофлигини таъминлаш, клублар учун ягона штатлар бирлигини тасдиқлаш, иложи бўлса, футболчилар учун алоҳида сайт очиб, улар ҳақида тўлиқ маълумот бўлишини таъминлаш футболимиз ривожланишида муҳим қадам бўлади”, - дея якунланади мурожаат.


урф-одат — Nargis.uz\nОЗАРБАЙЖОННИНГ МИЛЛИЙ ҚАДРИЯТЛАРИ ВА УРФ- ОДАТЛАРИ\nОзарбайжонда оила ва унинг анъаналарига жуда ҳам эътибор билан қарашади. Мамлакатда ажралишларнинг камлиги ҳам айнан ана шу хусусият билан белгиланади. Агарда оилада фарзанд бўлса, бундай оилалар камдан кам ажршишади. Ажрашган тақдирда ҳам ота ҳеч қачон ўз фарзандини ташлаб қўймайди ва бевосита унинг тарбияси ва таъминотида қатнашади. Бола тарбиясида “Ўз фарзандингни келажакда қандай бўлишини истасанг, ўзинг ҳозир шундай бўл” деган ақидага амал қилинади.


Saturday, 31 March 2018 22:13\nАвад Қатардан Суакинга 25 март кунидаги делегация ташрифи давомида баёнот билан сўзга чиққан. Қатарнинг Суданга ташриф буюрган транспорт вазирининг расмий вакиллари, 26 март куни Reuters агентлигига битим тайёрланаётганлиги, лекин унинг қиймати ва бошқа тафсилотлари ҳали келишилмаганлиги ҳақида хабар берган.\nБитим туфайли, афтидан, Суданнинг шимолий қўшниси – Миср жаҳли чиқади, у Қатарни тақиқланган «Мусулмон оға-инилар» ҳаракатини қўллаб-қувватлашда айблайди ва ўтган йили Саудия Арабистонининг ташаббуси билан бошланган Қатарни бойкот қилиш ҳаракатида иштирок этади.\nЎтган йили Судан Туркия билан алоҳида битимни имзолаган, унга мувофиқ Анқара (ўтмишда усмонийларнинг муҳим бандаргоҳи бўлган) Суакин бандаргоҳининг бир қисмини қайта таъмирлайди ҳамда фуқаролик ва ҳарбий кемаларни қўллаб-қувватлаш учун денгиз докини барпо этади.\nҚатар билан битим Туркия билан мавжуд келишувга таъсир этиш-этмаслиги ҳозирча номаълум.


«Мигрантлар Россия иқтисодиёти учун муҳим, аммо замон ўзгарди» – иқтисодчи Россия меҳнат бозоридаги вазият ҳақида\nРоссиялик иқтисодчи марказий осиёлик меҳнат мигрантлари учун Россия ҳамон асосий йўналиш бўлиб қолаётгани, лекин кейинроқ бу йўналиш ўзгариши мумкинлиги ҳақида гапирди.\nРоссиялик профессор, иқтисодчи Наталя Зубаревич иқтисодчи Беҳзод Ҳошимов билан суҳбатда урушнинг меҳнат бозорига таъсири, Россиядаги аҳвол, марказий осиёлик мигрантлар учун муқобил вариантлар каби мавзуларда гапирди. Kun.uz интервьюда билдирилган фикрларнинг бир қисмини таржима қилди.\nРоссияда меҳнат мигрантларига оид статистика ошириб кўрсатилади\nРоссиядаги ҳозирги аҳвол туфайли меҳнат бозорида муаммолар юзага келиши аниқ, бу борада менда оптимистик қарашлар йўқ. Меҳнат муҳожирлари Россияда ишлолмаса, Жанубий Кореяга ҳам, Туркияга ҳам бормайдилар. Чунки Жанубий Корея ва Туркия паст малакали ишчилардан кўра кўпроқ юқори малакали ишчиларга муҳтож. Россия меҳнат бозори марказий осиёлик меҳнат мигрантлари учун жуда муҳим.\nРасмий маълумотларга кўра, ҳар йили Россияга келган 4,5 миллион киши миграцион анкета тўлдиришади ва унга «ишлаш учун» келганини ёзади. Бу маълумотлар миграция хизмати статистикасига асосланган. Мигрантларнинг 70 фоизи ҳақиқатан ҳам қонуний ишлайди. Қирғизистон резидентларидан эса, Қирғизистон Евросиё иқтисодий иттифоқи аъзоси бўлгани учун патент талаб қилинмайди.\nМигрантлар Россияда эркин ҳаракат қилиши учун махсус ҳужжат – патент Ўзбекистон, Тожикистон резидентлари томонидан олинади. Улар меҳнат мигрантларининг асосий уч гуруҳи, яъни патент олувчиларнинг энг катта қисмини ташкил қилади. Ўзбекистон, Тожикистон ва Қирғизистон Россияга ишчи кучи етказиб берувчи учта асосий мамлакат ҳисобланади. 4,5 миллион меҳнат муҳожиридан тахминан 3,8-3,9 миллионига патент расмийлаштирилади ёки йўқ. Қолган меҳнат муҳожирлари «сояда» (ноқонуний) ишлайди.\nРоссияда меҳнат муҳожирларидан жуда қўрқишади ва ҳукуматимиз статистик маълумотларни манипуляция қилади. Россияда 10-12 миллион меҳнат муҳожири ишлаяпти, дейишади. Бу тўғри маълумот эмас. Бизда ҳар йили август ойида қанча одам Россияга келгани борасида маълумот йиғилади. Ҳар йили тахминан 8,5 ёки максимал 9 миллион одам турли сабабларга кўра, турли жойлардан Россияга ташриф буюради, лекин уларнинг ҳаммаси ҳам ишлаш мақсадида келмайди. Кимдир меҳмон бўлиб келади ва бошқа шу каби сабаблар билан ҳар йили 8,5 миллион одам Россияга келади, бироқ яна айтаман: миграцион анкетага «ишлаш учун келдим» деб ёзадиганлар 4,5 миллион нафарни ташкил қилади.\nМарказий осиёлик мигрантлар банд бўлган асосий 4 соҳа\nАйтайлик, ҳамма ҳам анкетага тўғрисини ёзмайди. Аммо умумий миқдор 4,5-6 миллион, бундан кўп эмас. Майли, 6 миллион деб олайлик. Россияда йилига ўртача 74 -75 миллион одам ишлайди ва яна 6 миллион одам ишлашга келади. Бу кўп, деярли 8 фоиз одам [четдан] Россияда банд дегани.\nРоссияга меҳнат мигрантлари жуда зарур. Бизда меҳнат ёшидаги аҳоли сони қисқариб бормоқда. 2012 йилдан бери деярли ҳар йили қисқариш давом этмоқда. Россия иқтисодиётининг кўплаб тармоқлари ишчи кучи етишмаслиги муаммосига дуч келмоқда. Бу қайси тармоқлар: биринчидан, қурилиш. Бош вазир ўринбосари Хуснуллин айтганидек, ҳар йили қурилиш майдонларида 1 миллион ишчи кучи етмайди. Улар Cоvid-19’дан кейин кўпроқ қурилишда ишлашмоқда. Иш ҳақи кўтарилган бўлса-да, бундай оғир ва машаққатли иш учун маош яхши эмас. Шунинг учун фақатгина қурилишда эмас, дўконларнинг етказиб бериш хизматларида ишловчилар ҳам Марказий Осиёдан келган мигрантлар ҳисобланади.\nДавом этамиз: савдо марказлари, товарларни қадоқлаш учун олиб кетиш каби ишларда ҳам марказий осиёлик мигрантлар ишлашади. Бундан ташқари, уй-жой коммунал хизмат кўрсатиш соҳасида ҳам ишлашади.\nОғир яшаш шароитлари ва қиммат квартиралар\nМен узоқ йиллардан бери кўп қаватли уйларда яшайман. Подъездларни тозалаш, кўча супуриш каби ишларни Қирғизистондан келган меҳнат мигрантлари қилишади. Демак, қурилиш, доставка (етказиб бериш), савдо, уй-жой хўжалиги – булар мигрантлар банд бўлган асосий соҳалар ҳисобланади.\nСўрашингиз мумкин, нима сабабдан бу ишларни россияликлар қилмайди. Чунки маош жуда юқори эмас, Москва ва унинг атрофларида уй-жой коммунал хизматларида ишлаш фойдали эмас. Чунки бу ерда яшашга жой керак, бироқ Москвадан квартира ижарага олиш жуда қиммат. Мигрантлар қандай квартира ижарага олади деб сўрасангиз, бу жуда ачинарли дейишим мумкин. Уй-жой сифатида ишлатиладиган, ертўлалардаги бир хонали квартирада 10 киши яшайди. Марказий Осиёдан келган мигрантлар россияликлар умуман хоҳламайдиган шунақа ёмон шароитларда яшашга тайёр. Шунинг учун Марказий Осиёдан меҳнат муҳожирларининг миграцион оқими Россия иқтисодиёти учун жуда муҳим, аммо замон ўзгарди. 24 февралдан кейин (Россия Украинага уруш очган кун назарда тутилмоқда – таҳр) жуда кўп нарсалар ўзгара бошлади.\nИш берувчилар иш ўринларини меҳнат мигрантлари ҳисобига қисқартиради, чунки…\nРоссия қонунчилигига кўра, Россия фуқароларини ишдан бўшатиш жуда қийин. Бизда жуда қатъий Меҳнат кодекси бор. Мигрантларни ишдан бўшатиш осон. Ишчи кучига талаб қисқариши ва даромадлар камайиши эвазига иш берувчилар иш ўринларини мигрантлар ҳисобига қисқартириши осонроқ.\nЯна бир бор айтаман: Россия Меҳнат кодекси жуда қаттиқ. Россия фуқароларини ишдан бўшатиш жуда қийин. Шунинг учун, ҳамма нарса оддий эмас. Қурилишда ҳозирча баланс бўлади. Яъни марказий осиёлик ишчилар жуда оғир иш учун оз пул олиб ишлашга мажбур бўлади. Бундан ташқари, мигрантлар «доставка» хизматларида ҳам ишлаши мумкин, орқасида қути билан Москва атрофида велосипед ҳайдаш шартли равишда қурилиш ёки уй-жой коммунал хизматларида ишлашдан кўра осонроқ.\nРубл девалвацияси ва даромадлар қисқариши\nШундай бўлса-да, барқарор иш ҳақи бор ва бу нисбатан ишончлироқ. Шунинг учун биз ҳозир Марказий Осиёдан келган муҳожирлар учун вазият қандай ўзгаришини кўриб чиқамиз, лекин яна бир муҳим жиҳатни унутманг – рублнинг девалвацияси.\nҲозир сунъий равишда рубл курси доллар ва евро билан муносабатларда олдинги ҳолига қайтди ва бу жараён мутлақо сунъий. Чунки сиз кўп валюта сотолмайсиз ва сотиб ололмайсиз. Бу сунъий бозор, исталган банкдан евро ва доллар сотиб олишингиз сунъий. Бу меҳнат муҳожирлари учун нимани англатади: улар уйларига пул жўнатишлари керак, рубл пасайди, яъни сизнинг даромадингиз қисқарди. Тушунарлики, Тожикистонда меҳнат мигрантлари учун ишлашга бошқа муқобил вариантлар йўқ ва одамлар нима бўлса ҳам Россияга келади. Чунки ё уйда (мигрантларнинг ватанида) пул умуман йўқ, ёки сиз Россияда ишлаб юрибсиз. Дэлта даромадининг қисқариши шубҳасиз Марказий Осиё давлатлари валюталари қадрсизланишига олиб келади. Чунки меҳнат мигрантларининг ҳиссаси жуда муҳим ва Россия ҳамда Марказий Осиё давлатларининг иқтисодиёти бир-бирига боғлиқ. Биз буни рубл қадрсизланганда сўм ва бошқа Марказий Осиё давлатлари валюталари, хусусан, қозоқ тенгеси ҳам пасайганини кўрдик. Қандайдир маънода биз ҳаммамиз бир компаниядамиз, дейишим мумкин.\nМен Тошкентда ўқимишли қатлам учун янги муқобил вариантларни кўрганман\nХизматлар ёмонлашишига қарамай, мигрантлар келишда давом этади, чунки муқобил йўқ. Бироқ мен бундай вариантларни кўрганман, 2 йил илгари Тошкентда бўлганимда, у ерда лекция ўқигандим ва тошкентликлардан пул топиш учун қаерга боришини сўрагандим.\nНисбатан ўқимишли ва маълумотга эга шаҳарликлар учун Жанубий Корея янги жой экан, улар Кореядаги автомобил заводларига ишлашга боришаркан. Улар аллақачон буни амалга оширишган, чунки улар шаҳарлик ва таълим даражаси бор. Бироқ (шартли) Фарғона водийсининг қишлоқларида яшайдиган мигрантларда Россиядан бошқа яна қандай танлов бор? Яъни маълум таълим даражасига эга бўлмаган, тил билмайдиган аҳоли учун Россиядан бошқа вариант йўқ.\nБироқ йилдан йилга Россияга меҳнат муҳожирлари оқими камайиб, Шарқий Осиёга эса нисбатан кўпайиб боради. Аммо катта эҳтимол билан бу оқим Жанубий Кореяга аллақачон бошланди. Бошида Туркияга оқим жуда кучли бўлмайди, яъни Марказий Осиёда яшовчи аҳоли учун тўғри вариант жуда кам. Европага ишлашга бориш имконсиз, Россия асосий йўл эди, бироқ ҳозир Россияда гигант муаммо бор ва бу муаммо жуда тез жиддийлашади.\nШунинг учун мен Марказий Осиёдан келган меҳнат муҳожирларига ҳамдардман, улар бу ерда фақат оғир ишларни топиши мумкин ва шунда ҳам кам ҳақ эвазига.\nРоссияга анча аввал келган бир меҳнат муҳожирини биламан ва у билан яхши муносабатдаман. Унга Россияга келмаслиги кераклиги, бу ерда уруш бошланиши ва иш билан боғлиқ муаммолар юзага келишидан огоҳлантиргандим. У мени эшитмади ва келди. Ҳозир Россияда ишсиз ўтирибди. Бу жуда ачинарли.


Абдусалом Азизов МТЖ аъзолари билан учрашди | Qalampir.uz\nАбдусалом Азизов МТЖ аъзолари билан учрашди\nСпорт\t27 Май 22:15 7797\nБугун, 27 май куни Давлат хавфсизлик хизмати раиси, Ўзбекистон футбол ассоциацияси президенти Абдусалом Азизов миллий терма жамоа аъзолари билан учрашди. Бу ҳақда Миллий олимпия қўмитаси маълум қилди.\nУнда, шунингдек, МОҚ раисининг биринчи ўринбосари, ЎФА биринчи вице-президенти Равшан Ирматов, Ўзбекистон футбол фахрийлари кенгаши раиси Тўлаган Исоқов ҳам иштирок этишди.\nАбдусалом Азизов МТЖ олдида турган мусобақаларнинг масъулияти, номзодларнинг асосий таркибга лойиқлигини исботлаши қанчалик зарурлиги, ҳар бир ўйинга сидқидилдан тайёрланиш лозимлиги ҳақида гапириб ўтди.\nИжобий натижага эришиш учун ЎФА томонидан барча зарур шароитлар тақдим этилиши таъкидланди. Абдусалом Абдумавлонович масъулиятли турнирда жамоага омад тилади.\nЎзбекистон МТЖ эртага, 28 май куни сўнгги ўқув-машғулот йиғинини ўтказиш учун БААга жўнаб кетади.\nИюнь ойида эса футбол бўйича ЖЧ-2022 ҳамда ОК-2023 қўшма саралаш баҳслари доирасида терма жамоамиз жой олган гуруҳнинг қолган ўйинлари Саудия Арабистонида марказлашган тарзда бўлиб ўтади. Унда Ўзбекистон миллий терма жамоаси Сингапур, Яман ва Саудия Арабистони вакилларига қарши ўйнайди.\nБош мураббий Вадим Абрамов Саудия Арабистонида ўтадиган ЖЧ-2022 ва Осиё кубоги-2023 қўшма саралаш босқичидаги ҳал қилувчи учрашувлар учун 28 нафар футболчини жалб этди.\nАбдусалом Азизов футбол\n17 Октябрь 13:51 37765\n17 Октябрь 11:44 34427\n17 Октябрь 17:29 24445\n18 Октябрь 17:40 22121


АҚШда 16 ёшли учувчи қишлоқ касалхоналарига ёрдам етказмоқда\n2020 йил 27 март куни олинган мазкур фотосуратни Томас Жуниор Ким Associated Press’га юборган. Суратда навбатдаги парвоз олдидан 16 ёшли ўқувчи тиббиёт воситаларини самолётга юклаётгани акс этган.\nТомас Жуниор Ким Мэриленд штати Бетесда шаҳридаги Ландон мактаби ўқувчиси. 15 ёшидан учувчилик курсига қатнай бошлаган. Мамлакат бўйлаб мактаблар ёпилиб, спорт мусобақалари тўхтатилгач, кўпчилик қатори Ким ҳам тушкунликка тушади. Аммо кўп ўтмай «SOS — осмон орқали етказиш» операциясида иштирок этишга қарор қилади.\nПарвозлар бўйича конструктор унинг ташаббусини дастлаб кескин рад этади, аммо қайта-қайта мурожаат этавергач, унга ёрдам беришга рози бўлади.\nКоронавирус мамлакатдан спортни олиб кетди, аммо 16 ёшли ўқувчи Томас Жуниор Ким ёлғиз яшашга қодир эмас, деб ёзади Associated Press.\nКим лакросс ўйини машғулотларини раҳм-шафқат миссиясига айлантирди. У ёрдамга муҳтож чекка касалхоналарга зарурий тиббий воситаларни етказиб бермоқда. У ҳар ҳафта кичик шифохоналарга қўлқоп, ниқоб, халат ва бошқа жиҳозларни олиб боради.\nАйтайлик, яқинда амалга оширган парвозида у Винстоксдаги шифохонага ёрдам бериш учун 3000 дона қўлқоп, 1000та бош кийими, 500 дона пойабзал ва юзлаб бошқа тиббиёт жиҳозлари олиб борган.\nКим шифохоналарда ўзини қандай кутиб олишгани ва у ердаги вазият ҳақда журналистларга сўзлаб берган.\n«Дастлаб улар мени кўриб сергак тортишди. Улар менга ҳақиқатан ҳам унутилганликларини айтишди. Чунки аксарият одамлар фақат шаҳар шифохоналарига ёрдам қилмоқда. Аслида ҳар бир шифохона қийналмоқда. Қишлоқ касалхоналари ҳақиқатан ҳам унутилгандек туюлади», деган у.\nУнинг бу ишини отаси Томас Ким ҳам қўллаб-қувватлаган: «Мен ўғлимга бу ишнинг энг қийин қисми — жиҳозларни тўплашга ёрдам бермоқдаман», деган у.\nКоронавирус аниқланган Шофиркон ва Избоскан туманлари нега «қизил» тоифага киритилмаган?\nПайариқда коронавирус юқтирганларнинг аксари шифокорлар экани маълум бўлди


Ўзбекистон президентлигига сайлов 2015 йилда бўлади\nЎзбекистон Олий Мажлиси Сенатининг 23 март куни ўтказилган йиғинида “Ўзбекистон Республикасининг навбатдаги парламент ва президентлик сайловлари тўғрисида”ги янги қонуни тасдиқланди.\nЯнги қонунга кўра¸ Ўзбекистон Олий Мажлисининг Қонунчилик палатасига сайловлар 2014 йил декабрида¸ Сенатга сайловлар эса¸ 2015 йилнинг январида ўтказилади.\nМамлакат президентлигига сайловлар эса¸ парламент сайловлари натижаси расман эълон қилинганидан 90 кун ўтиб ўтказилади.\nСенат Қонунчилик ва суд-ҳуқуқ қўмитаси раиси Светлана Ортиқова томонидан таклиф этилган мазкур қонун Ўзбекистон президентлиги сайловларини одатда ўтказиб келинган муддатидан кечиктиришга қаратилган.\nПрезидент сайловларининг 2015 йил апрелга кўчирилиши Ислом Каримовнинг конституцияда белгиланган 7 йилдан кўра кўпроқ ҳокимиятда қолишига йўл очади.\nСенат йиғилишида иштирок қилган журналистлардан бирининг Озодликка билдиришича¸ бу қонун кун тартибида муҳокама қилинган биринчи масала бўлгани ва сенатор Ортиқова ўз чиқишида бу таклифига изоҳ бериб ўтган:\n- Светлана Ортиқова ўша қонунни тақдим қилди. Яна уч киши чиқиб “Мана шуни маъқуллаймиз” деди.\nСабабини энди 2014 йил декабрда бирданига учта сайлов – маҳаллий кенгашларга, парламентга, президент сайловлари ҳаммаси битта пайтга тўғри келиб қолаяпти. Қайсидир қонунга кўра президентлик сайлови билан мана шунақа сайловлар тўғри келган пайтда маҳаллий сайлов органларининг ваколати автоматический бир йилга узайтирилади. Президент билан парламент сайлови қолади. Президентлик сайловини парламент сайловидан кейин ўтказган маъқулроқ, сабаби сиëсий партиялар номзод кўрсатади. Президентликка номзод сиëсий партиялар томонидан сурилади. Шунга имконият яратиш учун парламент сайлови натижалари Марказий сайлов комиссияси томонидан ълон қилинганидан кейин 90 кун кейин ўтказилади¸ деб тушунтирди қонуннинг бу моддасини¸ дейди 23 март кунги Сенат йиғинини кузатган маҳаллий мухбирлардан бири Озодлик билан суҳбатда.\nЎзбекистонда сўнгги парламент сайловлари 150 депутатлик Қонунчилик палатасига 2009 йилнинг декабр ойида¸ 100 ўринлик Сенат сайловлари эса¸ 2010 йил январида ўтказилган эди. Ўзбекистон парламенти 5 йилга сайланади.\nМамлакат президентлигига сайловлар эса¸ 2007 йил декабрида ўтказилган ва унда Ислом Каримов умум сайловчиларнинг 88 фоиз овози билан 7 йиллик янги муддатга сайланган эди.\n2002 йил декабрида ўтказилган умумхалқ референдумида Ўзбекистон парламентини икки палаталик парламентга айлантириш¸ президентлик муддатини 5 йилдан 7 йилга узайтириш таклифи қабул қилинган ва конституцияга тегишли ўзгартишлар киритилган эди.\n2011 йилнинг декабр ойида эса Ўзбекистон парламенти президентлик муддатини 7 йилдан яна қайта 5 йилга тушириш ҳақида конституцияга ўзгартиш киритди.\nЎзбекистонлик мустақил сиëсатшунос Камолиддин Раббимов мамлакат сиëсий тарихида парламент ва президент сайловлари муддатини уч йил олдиндан белгилаш ҳодисаси мутлақ янгилик эканини таъкидлайди.\n- Ўзбекистонда сайловлар қачон бўлиши Ўзбекистон қонунчилигида аниқ қилиб белгилаб қўйилган. Яъни Олий Мажлисга сайловлар тўғрисида ва президентлик сайловлари тўғрисида қонунлар бор. Ўша қонунларда айтилишича, сайланадиган органларнинг яъни парламент бўлсин, президент бўлсин, ваколати тугашига олти ой қолаëтганда сайлов кампанияси эълон қилинади.\nСайлов кампанияси эълон қилинишидан уч ой олдин бу жараëнлар Марказий сайлов комиссиясининг йиғилишлари билан бошланади. Умуман олганда тахминан 9 ой олдин сайлов жараëнлари бошланади. Ўзбекистонда ҳар сафар сайловлар мана шундей бўлган. Лекин баъзан бу ҳолат кечиккан ҳолати кузатилган, яъни бир мартагина. Лекин уч йил олдин бу жараëнларга аниқлик киритиши, қачон бўлиши, қандай ҳолатларда бўлишлигини Ўзбекистон тархиий тажрибасида мутлақ янги ҳолат. Бундай ҳолат кузатилмаган¸ дейди Камолиддин Раббимов.\nАксар ўзбекистонлик кузатувчилар¸ Ўзбекистон парламенти ва президентлик сайловлари муддатини уч йил олдиндан белгилашни тақозо қилган асосий омил¸ сенатор Светлана Ортиқова келтирган расмий изоҳдан фарқланишини тахмин қилмоқдалар.\nОзодлик боғланган аксар таҳлилчилар¸ жумладан Камолиддин Раббимов ҳам¸ бу ҳаракат Ўзбекистонда ҳокимият алмашинувига замин ҳозирлаш мақсадида амалга оширилганини фараз қилади.\n- Кейинги сайловларда Каримов иштирок этмайди, иштирок эта олмайди. Унинг бир қанча объектив сабаблари бор (Каримов 77 ëшда бўлади). Шу сабабдан сайлов жараëнларига олдиндан аниқлик киритилиши ва унга номзодлар бўлсин, сиëсий жараëнни олдиндан лойиҳалаштириш бугунги кунда эълон қилинаяпти. Бу ҳокимиятнинг алмашинувига тайëргарлик деб аниқ изоҳлаш мумкин.\nЛлекин шундай бўлса-да нима учун уч йил олдин эълон қилинаяпти? Зотан сайловлар муддатидан олдинги сайловлар деб эълон қилинмади. 2012 ëки 2013 йилда сайловлар бўлади демаяпти. Лекин шундай бўлса нима учун уч йил олдин бу ҳолатларга аниқлик киритилаяпти? Буни ҳали биз кузатиб бориб балки бу саволга кейинроқ жавоб берармиз¸ дейди Камолиддин Раббимов.\n23 март куни Сенат қабул қилган қонун президент Ислом Каримов томонидан имзоланган кундан бошлаб кучга киради.


МИБ энергия ресурсларидан қарзи бўлган кам таъминланган оилаларга ёрдам бермоқда - Халқ сўзи\n09:10 29 Октябр 2019 Жамият\nИжтимоий тармоқларда МИБ ходимлари ҳақида турлича фикрлар мавжуд. Бундай фикрлар аслида муассаса ташкил топгандан буён давом этиб келмоқда. Негаки айрим фуқароларимизга ҳисоби йўқ деб ўйланган электр, газ ва сувнинг тўлови мажбурий эканини айнан шу идора эгалари эслатиб қўйди. Жавоб ҳам турлича бўлди. МИБ ходимларининг ҳаммага бирдек тўлаш шарт, деган қоидасига одамларнинг ўрганиши қийин бўлди.\nАслида МИБ фаолиятини тартибга солиб турувчи меъёрий ҳужжатларда кам таъминланган оилалар ёки маълум тоифадаги гуруҳлар учун имтиёз ёки алоҳида тартиб белгиланмаган. Шунга қарамай, МИБ ходимлари энергия ресурсларидан қарзи бўлган кам таъминланганларни йўқлаб қолишди. Хўш нега?\n— Қарзи мавжуд кам таъминланган оилалар ҳақида биз маҳалла фуқаролар йиғинлари билан ҳамкорликда иш олиб олиб бордик, — дейди Тошкент шаҳар МИБ бошқармаси катта инспектори М. Амонова. — Маҳалла фаоллари, ўз навбатида, маҳаллалардаги ҳомийликни истаётган фуқароларга қарздор кам таъминланганлар ҳақида маълумот беришди. Натижада саховатпеша фуқароларимиз ёлғиз қария, кўп фарзандли оила ва эҳтиёжманд оилаларнинг коммунал тўловларини тўлаб беришмоқда.\nМажбурий ижро бюроси Юнусобод туман бўлими ҳам савоб ишларга қўл урди. Мазкур туманнинг Тикланиш кўчасидаги уйлардан бирида ижтимоий ҳимояга муҳтож оила яшайди. Хонадон сувоқ ғиштлар билан кўтарилган. Табиий газ хонадонга шланкалар орқали олиб кирилган. Бу, албатта, хавфсизлик томонидан умуман талабга жавоб бермайди. МИБ давлат инспектори С. Ғаниев хонадонма-хонадон юриб кўрикдан ўтказаётган пайтида бунга гувоҳ бўлди ва уй эгаларининг ижтимоий ҳимояга муҳтожлигини билиб, ҳам ёрдам, ҳам савоб қилиш мақсадида бир саховатпеша инсонга ҳолатни атрофлича тушунтиради. Ҳомий кўмагида шланкалар ўрнига хонадонга газ олиб кирувчи хавфсиз трубаларни улаш, йиллар давомида газ ҳисоблагичи бўлмаган хонадонда газ ҳисоблагич туман газ ходимлари томонидан ўрнатилиш арафасида, деб ёзади МИБ матбуот хизмати.\nБиз ҳуқуқимизни яхши биламизу, аммо баъзан мажбуриятларимизни унутиб қўямиз. Аслида қарзи йўқ хонадон бу ходимларни ойлаб кўрмаслиги ҳам мумкин...


Ҳизбчилар ёпиқ суд қилинаяпти\n07 июл 2022, Тошкент вақти: 03:27\nҚозоқ Фемидаси диний оқимларга мансубликда айбланганлар судланаётган жараёнларни ёпиқ эшиклар ортида ўтказмоқда.\nҚозоғистонда Ҳизбут-Таҳрир партиясига аъзоликда айбланиб, бир неча қозоғистонлик қамоқ жазосига ҳукм қилинди. Бу маҳкама диндорлар устидан бўлиб ўтган аввалги жараёнлар каби ёпиқ равишда ўтказилди.\n16 апрел куни Қозоғистон Миллий хавфсизлик қўмитаси ўзининг расмий интеренет сайти орқали Ҳизбут-Таҳрир партиясига аъзоликда айбланган беш нафар қозоғистонлик узоқ муддатли қамоқ жазосига ҳукм қилинганини маълум қилди. Аммо бу маълумотда судланганларнинг исми-шарифи ва неча йилга озодликдан маҳрум қилингани айтилмаган.\nШунингдек, бундан аввал Олмаота ва Толдиқўрғон шаҳарларида Ҳизбут-Таҳрир партиясига аъзоликда айбланаётган ушбу Қозоғистон фуқаролари устидан суд жараёни бўлиб ўтиши ҳақида на матбуот вакиллари ва на ҳуқуқ ҳимоячиларининг бехабарлиги ҳам маълум бўлди.\nҚозоғистон Мусулмонлари Иттифоқи раиси Мурод Телибеков мамлакат ҳуқуқ-тартибот органларининг экстремистлик ва террорчиликка қарши кампанияларига оид ахборот ўта камлигини айтади.\n-Менинг фикримча, бу албатта турли ишончсизликларни пайдо қилади, яъни бундай кишилар устидан маҳкама жараёни ёпиқ тарзда ўтказилиши жамоатчиликни Қозоғистон судларининг холис ва адолатли ҳукм чиқаришига шубҳа туғдиради.\nАлбатта, Ҳизбут-Таҳрир партиясининг фаолияти Қозоғистон ҳудудида таъқиқланган. Аммо ушбу партия аъзоларининг кўпчилигини ҳозирги режим юритаётган сиёсатдан безор бўлганлар ташкил қилади.\nШу сабаб, менимча, ҳукумат халқ орасида ўзига нисбатан ишонч ҳосил қилдирмоқчи бўлса, диний мотивлар бўйича олиб борилаётган барча суд маҳкамаларини жамоатчилик учун очиқ равишда ўтказиши зарур,- дейди Қозоғистон Мусулмонлари Иттифоқининг раиси Мурод Телибеков.\nМавзуни ёритиш асносида, Қозоғистон Мусулмонлари диний бошқармасининг мамлакатда диний мотивлар бўйича айбланиб, судланаётган кишилар тақдирига бефарқлигини пайқадик.\nБу ташкилот раисининг ўринбосари Муҳамед Алсабековнинг Озодликка айтишича, диний бошқарма турли диний ташкилотлар, хусусан Ҳизбут-Таҳрир партиясига алоқадорликда айбланиб, судланаётган кишиларга нисбатан салбий муносабатдадир:\n- Ҳизбут-Таҳрирга аъзо кишилар: “Биз халифат қурамиз”, деб юришибди. Бу эса дуруст иш эмас.\nШу сабали биз бундай кишиларнинг судланаётганига қарши чиқолмаймиз,- деди Қозоғистон Мусулмонлари диний бошқармасининг раис ўринбосари Муҳамед Алсабеков.\nСўнгги икки йил давомида Қозоғистонда ўнлаб кишилар турли диний ташкилотлар, жумладан, Ҳизбут-Таҳрир партиясига аъзоликда айбланиб, узоқ муддатли қамоқ жазосига ҳукм қилингандилар.\nАммо бундай кишилар устидан суд жараёнлари якунлангачгина матбуот ва ҳуқуқ ҳимоячилари Миллий хавфсизлик қўмитаси томонидан ёзма равишда огоҳлантирилгандилар.\nАйни пайтда Қозоғистон Миллий хавфсизлик қўмитаси билан боғланиб, диний мотивлар бўйича айбланган кишилар ҳақида тўлиқ маълумот олиш уринишларимиз самара бермади. Махфий хизмат ходимлари орасида Озодлик мухбирининг бу мавзудаги саволларига жавоб бера оладиган масъулнинг ўзи топилмади.\nҚозоғистонда Ҳизбут-Таҳрир партиясига аъзоликда айбланиб, судланган кишилар ишига қароргоҳи Парижда жойлашган “Марказий Осиёда инсон ҳуқуқлари” ассоциацияси катта эътибор билан ёндашади.\nАссоциация раҳбари Надежда Атаева қозоқ ҳукумати халқаро ҳамжамиятдан мамлакатда диний таъқиб мавжудлигини иложи борича яширишга уринаётганини айтади.\nУнга кўра, ассоциация мамлакатда диний мотивлар бўйича таъқиб қилинаётган кишиларга ҳуқуқ-тартибот органлари ходимлари томонидан наркотик моддалари ташлаб кетиш, уларнинг яқинларини таъқиб қилиш ва диндорларнинг ўзларига нисбатан турли жисмоний қийноқлар ўтказиш орқали соҳта айбловларни тан олишга мажбурлагани ҳолатидан хабардор:\n-Ассоциацияга Қозоғистонда диний мотивлар бўйича 1999 йилдан бери таъқиб қилинаётган кишилар тез-тез мурожаат қила бошладилар. Уларнинг аксари айнан шу сабаб мамлакатни тарк этишга мажбур бўлганлар.\nАлоҳида таъкидлаб ўтиш жоизки, кўпгина далиллар бўйича уларга нисбатан очилган жиноий ишларнинг ростлигига шубҳам бор. Уларни қийнаш ва қариндошларига босим ўтказиш орқали ўзларига қарши кўрсатма беришга мажбурлаганлар.\nБундай диндорларнинг баъзилари таналарида қийноқлар изларини шахсан ўзим кўрганман,-дейди Надежда Атаева.


Германияга суриялик қочоқларнинг биринчи гуруҳи етиб келди\nТеглар: Сурия, Қочоқлар\nДобавлено: 05.04.2016, 10:33\nЕвроиттифоқнинг Анқара келишувига асосан Туркиядан Германияга илк суриялик қочоқлар етиб келди. 16 нафар қочоқдан иборат ушбу рейс Истанбулдан Ганноверга етиб келди. Кейинги рейсда ҳам шунча одам етиб келди, деб хабар берди “Еuronews.com” нашри.\nТуркия билан келишув асосида тарқаталаётган қочоқларни БМТнинг қочоқлар иши билан шуғулланувчи бош бошқармаси ходимлари аниқлаган бўлиб, улар асосан ёш болали оилалардир.\nГерманиянинг миграция ва қочоқлар иши билан шуғулланувчи Федерал бошқармаси вакили шундай деди:\n“Қочоқлар жуда ҳаяжонда, чунки қисқа вақт ичида кўч-кўронларини йиғиштиришга мажбур бўлишди. Бугун йўлга чиқиш учун жуда эрта уйғондилар. Улар узоқ йўл босдилар... Энди эса уларни Германиядаги тақдирлари ташвишга солиб, безовта қилмоқда”.\nСуриялик қочоқлар ҳозирча Қуйи Саксония федерал еридаги Фридланд қишлоғида жойлашган қочоқларни жойлаштириш марказига келтирилдилар. Улар бу ерда икки ҳафтани ўтказгач, белгиланган яшаш жойларига тарқатиладилар.\nОАВ: Сурияда халқаро коалиция қочоқлар бўлган мактабни портлатиб юборди\nCурияда мачитга қилинган авиаҳужум оқибатида 42 киши ҳалок бўлди\nБМТ 2016 йилда Сурияда ҳалок бўлган болалар сонини маълум қилди\nТрампнинг тақиқига қарамай қарийб 900 нафар қочоқ шу ҳафтада АҚШга кўчиб ўтади\nСуриянинг Хомс яқинида иккита портлаш содир бўлди. Қурбонлар бор\nМьянмада қочоқларни олиб ўтаётган паром ағдарилиб, 8 киши ҳалок бўлди


Хўжайлида ДСҚ раисининг махсус штаби ташкил этилди\nҲозирда умумий ер майдони 551,5 кв.км. бўлган Қорақалпоғистон Республикасининг Хўжайли туманида 122 минг 675 нафар аҳоли истиқомат қилмоқда. Уларнинг қарийб 70 фоизи ишга яроқли ёшда. У ерда бир қатор саноат, савдо ва маиший хизмат кўрсатиш корхоналари фаолияти йўлга қўйилган.\nАммо ҳудудднинг географик жойлашуви ва бошқа табиий омиллар мавжуд имкониятлардан тўлиқ фойдаланилмаётганлигини кўрсатмоқда. Масалан, тумандаги жами саноат корхоналарининг бор йўғи иккитаси йирик корхоналар тоифасига киради. Бундан ташқари, хизмат кўрсатиш сифати пастлиги, инвестиция лойиҳаларини амалга ошириш ишлари сустлиги сабабли Хўжайли тумани ижтимоий-иқтисодий ривожланиш борасида нисбатан паст кўрсаткичларни қайд этиб келмоқда.\nШу сабабли, жорий йил 2 октябрь куни Нукус шаҳрида Қорақалпоғистон Республикаси Жўқорғи Кенгесининг навбатдан ташқари сессиясида мамлакатимиз Президенти Шавкат Мирзиёев томонидан Хўжайли туманини ижтимоий-иқтисодий ривожлантириш ҳамда инвестицион салоҳиятини ошириш масалаларига Давлат солиқ қўмитаси раиси масъул этиб бириктирилди.\nБелгиланган вазифалар ижросини таъминлаш мақсадида Давлат солиқ қўмитаси раиси Ш.Кудбиев раҳбарлигида Хўжайли туманида ижтимоий, иқтисодий, коммунал соҳалар, маҳалла ва ёшлар ишларига жавоб берадиган тузилмалар иштирокида йиғилиш ўтказилиб, амалга оширилиши лозим бўлган устувор йўналишлар белгилаб олинди.\nЖумладан, муаммоларни ўрганиб чиқиш ва тезкор ҳал этиш мақсадида Давлат солиқ қўмитаси раисининг махсус штаби ташкил этилди. Штаб учун алоҳида хона ажратилиб, барча зарур жиҳозлар, шу жумладан, интернет тармоғига уланган замонавий ахборот технологиялари воситалари билан таъминланди.\nТуманда ижтимоий инфратузилма ривожлантирилади – маҳаллалар, кўчалар ободонлаштирилади, коммунал таъминот ва алоқа тизимлари сифати яхшиланади, мавжуд ижтимоий объектлар реконструкция қилиниб, янгилари барпо этилади.\nАҳоли бандлигини таъминлаш ва камбағалликни қисқартириш борасида ҳам чора-тадбирлар амалга оширилади. Хусусан, тадбиркорлик ривожлантирилиб, фаолияти тўхтаб қолган субъектлар қайта тикланади, янги саноат корхоналари ташкил этилиб, иш ўринлари сони оширилади. Бундан ташқари, инвестицияларни жалб этиш, хизмат кўрсатиш соҳаси салоҳиятини тўлиқ ишга солиш, қишлоқ хўжалигини ривожлантириш, аҳолини уй-жой билан таъминлаш, ёшлар ва аёлларни қўллаб-қувватлаш борасида ҳам қатор лойиҳалар амалга оширилади.


Ҳаёт сабоқлари | Jahonnoma\nPosted on July 2, 2012 by Jahongir Muhammad\nЖЎМРАК ва ЖАМИЯТ\nАҚШда ўз уйинг бўлмаса бир ташвиш, ҳар ой катта миқдорда ижара тўлайсан. Ўз уйинг бўлса, яна бир ташвиш. Банкдан олинган қарзни тўлайсан. Бир-икки ой тўламасанг, уйингдан ажраласан. Тўлаган тақдирингда ҳам ташвишлар битмайди. Йиллар ўтавериши билан эса ташвишлар ортаверади.\nУйимиз янги. Бугунга қадар муаммо чиқмаган эди. Аммо энди баъзи кичик ташвишлар чиқмоқда. Масалан, яқинда ҳаммомхонадаги қўл ювадиган жўмракнинг остидан сув оқа бошлади. Ишхонамиздаги бир жувоннинг гапини эсладим׃\nДарҳақиқат, бу соҳа усталари Америкадаги энг бой тоифа ҳисобланади. Яъни энг кўп пул қилишади. Битта жўмракни алмаштириш учун 200-300 доллар олишади. Ваҳоланки, бу ишни беш дақиқада бажаришади.\nМен жўмракни ўзим алмаштиришга қарор қилдим.\nШанба куни эрталаб чаққон бўлиб ишга киришдим. Эртароқ бошладим, чунки болалар уйғонгунга қадар битириб қўйишни режаладим-да.\nУйимиз уч қаватлик. Бузилган жўмрак учинчи қаватда. Сувни бекитадиган жой эса, биринчи қаватда. Сувни бекитиб, теппага чиқсам, калитлар тўғри келмайди. Бир амаллаб очишга қарор қилдим. Бўлмади. Кейин Home Depoт деган хўжалик моллар дўконига бориб жўмракнинг янгисини сотиб олдим. 42 доллар экан. Қайтиб келиб, ўрнатаман десам тўғри келмади. Эскисининг номини ёзиб олдимда, дўконга қайтиб бордим ва 42 долларликни топширдим.\nХайриятки, дўкон уйимизга яқин ва ҳамма нарсани қайтиб олаверади. Дўконни айланиб бизникига ўхшаганини топдим. 79 доллар экан. Олдингисидан чиройлироқ.\nШу пайт дўконда саволларга жавоб бериб юрадиган киши келиб қолди. У билан гаплашсам׃\nУни очиб олдимда шишаларга солиб сотиладиган Starbucks кофедан ичиб, асабимни жиловлаб, яна ҳалиги дўконга бордим. Баъзи нарсаларнинг отини билмасангиз ҳам қийин. Шунинг учун менга керакли Х-жиҳозни ўзим билан олиб келгандим. Бирор киши унинг нималигини билмади, десангиз. Охири дўконнинг бош иш юритувчисини чақиртирдим. У билағон экан׃\nМен ҳамма нарса бўлади дея мақтаб юрганим бу дўконда ҳам бўлмайдиган нарса бор экан-а, дея ажабландим. Ҳалиги одам менга бундай нарсаларни қаердан сотиб олишни айтди ва яқиндаги шундай дўконнинг адресини берди. Мен илгари фақат автомашиналар қисмларининг махсус буюртма дўкони бор деб ўйлар эканман, буни қаранг-ки ҳатто жўмрак қисмларининг ҳам махсус дўкони бор экан. У ерга келсам, буюртма оладиган киши қўлимдаги жиҳозни ярим соат десам муболаға бўлади, аммо 10 минут томоша қилди.\nҲафсалам пир бўлиб машинамга ўтириб, Озоданинг “Ойдай тўлин-тўлин..” қўшиғини тинглаб, ўйга ботдим. Сувни бекитганман. Қувурлар очиқ. Қандай қилиб 2-3 ой кутаман. Уста чақирсаммикан?\nШунинг учун қувурдан бошлаб бу ёғига ҳамма нарсани алмаштираман, деган қарорга келдим. Ортга қайтгим келмади ва бошқа кўчадаги Lowes деган каттароқ хўжалик моллар дўконига бориб, пластик елим ва унга боғланадиган босим жиҳозини сотиб олдим. Қиммат эмас, 12 доллар бўлди. Қайтиб келиб иш бошласам, елим ушламади. Унинг қўлланмасини ўқиб чиқдим. Унда қувурга елимдан олдин дастлабки тозалагич модда суртилади дейилган экан. Аламимни яна қўшиқдан олиб, баландлатиб қўйиб, дўконга қайтиб бордим. Ҳалиги нарсани олиб қайтиб келсам, мен асли елимнинг бошқа турини олган эканман. Яна қайтиб боришимга тўғри келди. Керакли рангли елимни топиб, касса ёнига келсам ҳамён уйда қолиб кетган экан. Падарига лаънат!\nБу орада болалар уйғонган ва вақт тушдан ўтиб бўлганди. Икки марта эски жўмракни ўрнатиб, ҳар нарсага тўлдириб сув олиб қўйдиргандим.\nҲамма ишни битириб жўмракни ўрнатаман десам боғловчи қувур калталик қилди. Яна бориб келдим, десангиз. Ташқарида қоп қоронғу бўлган бир пайтда ишни битирдим. Сувни очишга юрагим бетламади. Чунки эрталабдан бери неча марта очган бўлсам доим ҳар томонга сув отилиб кетаверди-да.\nХуллас, сувни очдим. Ташқарида қоронғу, менинг дилим ёруғ. Уйда байрам. Ҳамма мени қутлай бошлади.\nЖўмракка қараб туриб׃\nУйдагилар менга жилмайиб қарашди.\nЛекин зарар қилмадим. Ҳам иқтисодий ва ҳамда маънавий фойда қилдим.\nБундан кейин бундай юмушни беш дақиқада бажараман. Чунки энди нима қилишни биламан-да!. Ўргандим. Ҳатто кейинги шанба куни ҳамма жўмраклардан уй қурувчилар ўрнатган босим жиҳозларини олиб ташлаб, дўконларда бўлганини қўяман. Бу ҳам мустақиллик!\n…Жўмрак бузилса, уста чақирмай ҳам бир амаллаб тузатиш мумкин, аммо жамият бузилган бўлса-чи? Тузатиш осон бўлмайди. Бунинг устига бу жамиятга бегона эсангиз, ҳеч қачон ҳукуматда ишламаган ва бошқариш нима эканлигини билмасангиз, тажрибасиз бўлсангиз вой ўша жамиятнинг ҳолига. Айниқса бу жамият устабузармонлар қўлида хонавайрон қилинган бўлса?\n« Номалар ҳангомалар Дилдаги гаплар »\nShavkat Muhammad, on July 2, 2012 at 7:11 pm said:\nЖаҳонгир ака,нотаниш ишни бошлашдан аввал бир компни очиб гугллатинг.Фойдаси бор. Илк сауна обшивкамни гугллаб гугллаб ўрганганман. 2 хафтада 280 ақш сўми олгандим.Ҳозир 4 кунда битираман. Америка сантехниклари бир жўмрак алмаштириб 200 олса,мен борадиган ерлар экан. Ҳукуматни роботлаштириш керак. Пора олмайди,Ҳар йили коттеж солмайди,дам олмайди. минг минглаб паразит амалдорлардан эконом қилганимизни бошқа соҳага сарфлаймиз.Майли,ишимни давом эттирай, бугунги планни бажарай.Саломат бўлинг.\nпост скриптиум: кайси онлайн мессенжерда топсам бўлади сизни?\nJM, on July 3, 2012 at 5:14 am said:\nFacebook sizning ma’lumotlaringizni sotib pul qiladigan joy, sizni manipulyatsiya qiladi, Odnoklasniki FSB va SNBning kontrol markazi-boshqaruv joyi. Sizni boshqarishadi. Massanjerlar bularning asl basharalarining kseriokopiyasi. Shunday ekan bu joylardan meni topolmaysiz. Eng yaxshisi elektron pochtamga yoki ushbu saytimga “prosto” yozishdir.\nUzr, nima qilamiz, “shunaqa zamondan” orqada qolgan, konservativman.\nShavkat Muhammad, on July 3, 2012 at 8:42 am said:\nГапларимни сал жиддийроқ қабул қилибсиз,охирги гапингиздан маълум. Савол:**** Бунинг устига бу жамиятга бегона эсангиз, ҳеч қачон ҳукуматда ишламаган ва бошқариш нима эканлигини билмасангиз, тажрибасиз бўлсангиз **** ўринли эътироф,айнан ҳукумат ишларини тушунмайдиган,аммо фидокор ва ватанпарвар одамлар жуда кўп. Булар қандай йўл тутиши керак? иккинчи савол: Сиз танқидни (ҳар қандай кимсадан ва ҳар қандай кўринишда) кўтара оласизми? Узоқ ўйлаб ҳаққоний жавоб беринг. Масалан мен ўзимни настояший танқидхўр деб билардим яқин кунларгача,аммо кибрдан тўлиқ қутулмаган эканман,бир танқид(асосли) эшитиб(кўнгилга яқин кишидан)бироз каловланиб юрдим.\nучинчи савол:Асарларингизда айрим шахсларнинг хоинлиги ҳақда ёзгансиз фактларга асосланиб.Уларам ўз навбатида сизни айблашади.Балким уларам ҳақдир.Сиз ҳам идеал инсонмассиз,бирор жойда била туриб хато(хиёнат ва ҳк)қилганмисиз?\nҲозирча шу,саволлар пайдо бўлса мурожаат этаман.\nJM, on July 4, 2012 at 6:59 am said:\n-Ҳукумат ишларини тушунмайдиган,аммо фидокор ва ватанпарвар одамлар жуда кўп дебсиз. Марҳмат майдон уларники. Камина бир неча йил олдин “мухолифат”дан “пенсияга” чиққанман. “Мухолифат” аъзоси бўлмасликка ҳаққим борми ёки бундан ҳам маҳрумманми?\nМухолифлик ҳеч қачон каминага яшаш манбаи бўлмаган. Худога шукур сиз каби бошқа касбим бор. Нонимни ҳаром сиёсатдан эмас, сиз каби ҳалол меҳнатимдан топаман. Агар танқид деб асоссиз туҳмат қилишса, сўкишса жавобсиз қолдирмайман.Бир “мушт”га икки “мушт”. Муттаҳамларгина туҳматларга қўл силтайди.\n-Тўғри идеал инсон эмасман,хатоларим ошиб-тошиб ётган оддий бир инсонман. Лекин ҳеч қачон миллат ва мамлакатга хиёнат қилмадим. Аслида хиёнат қилиш мумкин бўлган вазифаларда ишламаганман. Хизмат қилиш қийин бўлган вазифаларда миллат ва мамлакатга бор кучим билан хизмат қилганман. Бу кимгадир мақтаниш бўлиб кўринар, лекин қалбимни, иймонимни кўтариб юрган катта ҳақиқатим бу.\nМақтовкутарларни мақтай олмаслигимни хиёнат дегувчилар бор. Нима қилай, арзиганларида мақтардим. Мақтаганларим ҳам кўп. Уларнинг аксарияти шунга лойиқ деб биламан. Баъзиларида адашдим ҳам. Мақтовкутарларни бундан кейин ҳам мақтай олмайман. Улар ўзларига “пахтакор”лардан дўст қидирсинлар. Зотан шундай бўлиб келган ва шундай бўлмоқда ҳам.\nMister Qalampir, on July 3, 2012 at 10:10 pm said:\nШавкат Муҳаммад- бу Жаҳонгир Муҳаммаднинг ўғли эмасмикин дея кўпдан бери савол ҳам юбормоқчи эдим….\nШавкат Муҳаммаднинг ҳажвлари жуда ҳам ажойиб унга тан беришдан бошқа чорам йўқ!\nJM, on July 4, 2012 at 6:38 am said:\n-Гап жўмрак ва жўмракчида эмас, гап сувнинг келиб келмаслигида. Вақтингиз беҳудага кетмади. Ҳеч бўлмаганда вақтни бекорга йўқотмасликни ўргандингиз. На илож сохта ватанпарварлик қилиб сизни алдай олмайман. Эртага инқилоб қиламан деб ҳам алдамайман, ўзгаришлар остонада, кутинг деб ҳам алдамайман. Чунки кўпчилик алдовни кутсада сиз ҳақиқатни кутишингизни биламан. Ҳақиқат эса аччиқ. Бир неча йил олдин айтган галаримдан баъзиларини йиллар ўзгартирди.\n-Шавкат Муҳаммад ҳақиқатдан ҳам зор қалaмкаш, Қаламнинг пири!\nShavkat Muhammad, on July 5, 2012 at 3:52 pm said:\n-Ҳукумат ишларини тушунмайдиган,аммо фидокор ва ватанпарвар одамлар жуда кўп дебсиз. Марҳмат майдон уларники. *****мен аниқ жавоб кутгандим…\nСаволим шунчаки енгил елпи эмас. Сизда тажриба бор.Тажрибангизга асосланиб аниқроқ жавоб берсангиз.Сиз фаол сиёсатдан пенсияга чиқдим дедингиз,лекин ҳодисаларни кузатишда давом этяпсиз. Менинг саволим сизга масъулият юклайди,шунинг учун жавобдан қочманг. ва сиздан келиши эҳтимоли бор *қалбингизга қулоқ тутинг *деган чиройли жавобларни қабул қилмайМИЗ. қайси йўлдан кетишни билмаганлар кўп.\nЖавобни истасангиз шу ерда қолдиринг ёки почтамга юборишингиз мумкин.\nJM, on July 5, 2012 at 4:38 pm said:\n-“Пенсия” масаласида бир пайтлар “Нега ёшларга йўл бермайсизлар?” деб бот-бот танқид қилишганда танқидни қабул қилиб,марҳамат деб фаол сиёсий ишни ёшларга топширгандим. Ўшани назарда тутгандим.\nShavkat Muhammad, on July 5, 2012 at 3:57 pm said:\nАйтганча,Жаҳонгир ака ва Мр.Қалампир,мен ҳақдаги ёқимли фикрларингиз учун катта раҳмат.Мен шунчаки бекорчиликдан ёзиб юрган ёзувларимга эътиборла баҳо берибсиз,ташаккур Сизга. Бундан кейин ёзадиган ёзувларимга масъулият билан қарайман.\n[…] МУҲАММАД: (“Жўмрак ва Жамият“ни […]\n[…] MUHAMMAD: (“Jo’mrak va Jamiyat“ni […]


Ўзбекистон 09:48 / 18.04.2019 5767\nҚонунчилик палатасининг навбатдаги ялпи мажлисида «Шахсий маълумотлар тўғрисида»ги Қонун лойиҳаси учинчи ўқишда кўриб чиқилди ва қабул қилинди. Ҳужжат Олий Мажлис Сенатига йўлланди, деб ёзмоқда Norma.\nЭслатиб ўтамиз, бир қатор ҳужжатларда шахсий маълумотлар махфий ахборот сирасига киритилган. Бироқ ушбу тушунча ҳуқуқий жиҳатдан тўлиқ очиб берилмаган, шахсий маълумотларни ҳимоя қилиш механизмлари мавжуд эмас.\nҚонунда қуйидаги тушунчалар қабул қилинган:\n• шахсий маълумотлар – электрон, қоғоз ва (ёки) бошқа моддий ташувчида қайд этилган, муайян шахсга тегишли ёки уни идентификациялаш имконини берувчи ахборот;\n• шахсий маълумотлар субъекти – шахсий маълумотлар тегишли бўлган жисмоний шахс;\n• шахсий маълумотлар базаси – шу жумладан ахборот тизими кўринишидаги, шахсий маълумотларни ўз ичига олган маълумотлар базаси;\n• шахсий маълумотларни қайта ишлаш – шахсий маълумотларни тўплаш, тизимлаштириш, сақлаш, ўзгартириш, тўлдириш, қўллаш, тақдим этиш, тарқатиш, узатиш, шахссизлантириш ва йўқ қилишга доир бир ёки бир нечта ҳаракатларни амалга ошириш;\n• шахсий маълумотлар базаси оператори – шахсий маълумотларни қайта ишловчи давлат органи, жисмоний ва (ёки) юридик шахс;\n• шахсий маълумотлар базасининг мулкдори – шахсий маълумотлар базасига эгалик қилиш, ундан фойдаланиш ва уни тасарруф этиш ҳуқуқига эга бўлган давлат органи, жисмоний ва (ёки) юридик шахс;\n• учинчи шахс – субъект, мулкдор ва (ёки) оператор ҳисобланмаган, бироқ шахсий маълумотларни қайта ишлашга доир ҳоллар ёки муносабатлар сабабли улар билан боғлиқ бўлган ҳар қандай шахс.\n«Шахсий маълумотлар тўғрисида»ги Қонун лойиҳасида уларга кириш механизмлари, шу жумладан уларни халқаро узатиш тартиботлари белгиланган. Лойиҳа шахсий маълумотлар қаерда қайта ишланишидан қатъи назар, уларнинг ҳимоясини таъминлаш бўйича талабларни ўз ичига олган. Шунингдек, унда шахсий ҳаёти дахлсизлиги бўйича инсон ҳуқуқлари ҳимоясини таъминлашга қаратилган нормалар қайд этилган.\n11:00 / 22.05.2020 64855


ТИФЛООЛАМ. 2019, 4-сон\nСиз шу ердасиз: Бош сахифа Тифлология ТИФЛООЛАМ. 2019, 4-сон\nЯратилган куни 12.10.2020 05:47 | | | Кўрилган: 425\nҚулай имконият, зарур шароитлар билан таъминланган тўсиқсиз муҳит яратиш, транспорт воситалари, турли ижтимоий объектларни мустақил ҳаракатланиши қийин бўлган гуруҳ вакилларига мослаштириш ҳар бир давлатда яшовчи ногиронлиги мавжуд кишилар учун зарурий аҳамиятга молик. Бунинг доирасида айни тоифа инсонларга нисбатан бағрикенг жамиятни қарор топтириш, улар билан ишлаш малакасига эга кадрларни тайёрлаш, қолаверса, имконияти чекланган кишилар меҳнат бозорида талаб катта бўлган касбларни эгаллашига кўмаклашувчи ўқув базасини шакллантириш вазифалари ҳам амалга оширилиши зарур. Айтайлик, оёқ остидаги йўл полотносида бўртма белгилар мавжудлиги олдинда йўлка ёки зиналар борлигидан бизни огоҳлантирса, лифт ёки хоналар рақамлари Брайль ёзувида акс эттирилгани маконда тўғри мўлжал олишимизда ёрдам беради. Шу каби қулайликларни тақдим этиши боис кўплаб компаниялар тўсиқсиз муҳит учун зарур тифловоситаларни яратиш устида изланишлар олиб бормоқда.\nРоссиянинг Торжок шаҳрида кўзи ожизлар учун бўртма макетлар ва хариталарни ишлаб чиқариш билан шуғулланувчи “Вертикаль” компанияси фаолият юритади. Эътиборли жиҳати, унинг Бутунроссия Кўзи Ожизлар Жамияти билан бирон-бир тарзда боғлиқлиги мавжуд эмас. Дастлаб шаҳар маъмуриятининг автобус рақамлари Брайль ёзувида қайд этилган тифложадвалларни тайёрлаш бўйича буюртмасини бажаришга киришган компания ходимлари томонидан техник кўрсатмаларга қатъий амал қилган ҳолда ҳарфлар ва рақамлар бўртма тарзда тасвирланган махсус шакллар ишлаб чиқилди. Ташкилот бош директори Алексей Черепановнинг айтишича, вақт ўтиши билан кўриш ногиронлари фойдаланишида енгиллик туғдирувчи бу каби тифловоситаларни тайёрлаш амалиёти кенг кўлам касб эта борди: “Биздан кўзи ожизлар мактаби директори брайлча жадвалларни ясаб беришимизни сўради. Узоқ ўйлаб ўтирмасдан “Торжок чўтка маҳсулотлари корхонаси” МЧЖ директорининг ижтимоий масалалар бўйича ўринбосари Ольга Александровнанинг ҳузурига бордим. У менга қандай қилиб бир нечта нуқтадан ҳарфлар яратилиши ва қандай ҳолатларда рақам белгиси ишлатилишини тушунтириб берди. Бир ой ўтгач, мен унга намуна сифатида дастлабки бўртма жадвалларни тақдим этдим. “Ҳаммаси яхши, – деди Ольга Александровна, – фақат сенинг ҳарфларингни бармоқ билан эмас, кафт билан ўқиш керак”. Бундай дейилишига сабаб жадвалларимда брайлча ҳарфнинг бўйи 5 сантиметрга яқин эди. Шундан сўнг биз махсус ёзувдаги адабиётлар яратишда қўлланувчи ҳар бир белги қандай катталикда бўлиши, улар қанча оралиқ масофада жойлашишига доир меъёрларни ўрганиб чиқдик. Кабинетлар номи ва рақамлари кўрсатилган оддий жадвалларни тайёрлаш асносида мен нуқталарни қўлда қўйиб чиқар, айни жараённи автоматлаштириш зарурати кундан-кун ортиб борарди. Натижада биз тифловоситаларни ишлаб чиқишнинг янги усулларини амалиётда жорий этишга киришдик. Ғарбда эса бу борада ҳажми катта бўлмаган, аммо ниҳоятда самарали технологиялардан фойдаланилади. Уларнинг нархи анча-мунча қимматлигидан биз ўзимизда мавжуд дастгоҳларни мослаштиришимиз керак эди. Бугунга келиб брайлча жадваллар ва схемаларни тўла автоматлаштирилган тарзда ишлаб чиқариш йўлга қўйилди. Дастгоҳни ишга туширишдан аввал мутахассис компьютер мониторида маҳсулот контурларини кўздан кечиради ва зарур ҳолларда унга тузатишлар киритади”.\nКомпания қошида иш юритувчи тифломарказ музейида харита, меъморий режа ва схемалар намуналари жамланганган бўлиб, мазкур тифломатериалларда асосий ҳаракат йўналишлари ва кабинетлар рақамларидан ташқари мутахассислар исм-шарифи, иш соатларига доир қайдлар ҳам ихчам тарзда акс эттирилган. Шартли белгиларнинг батафсил рўйхати келтирилган нисбатан мураккаброқ жуғрофий хариталарда ёрқин ранглардан фойдаланилгани бирмунча кўриш қобилиятига эга кишилар учун асқотиши шубҳасиз. Машҳур Борисоглеб ибодатхонасининг бўртма меъморий режасида қулайлик учун барча объектлар икки хил ракурсда шарҳлар билан кўрсатилган. Уларни иккала қўл билан бир пайтда ўрганиш орқали ташқи кўринишини тасаввур қилиш осон кечади. Ҳақиқий фотографик съёмкалар асосида ишланган бундай режаларга компьютерда ишлов бериш орқали қўлга сезилмас барча чизиқлар чиқариб ташланади. Бошқа схемаларда бир қадар кўриш қобилиятига эга инсонлар учун ёрқин ранглар хилма-хиллигидан ташқари, ҳар бир Брайль ҳарфи остида унинг йириклаштирилган ясси кўриниши жойлаштирилади. Энг қизиқарли экспонат сифатида овозли мнемосхемани айтиш мумкин. Бўртма режа жойлаштирилган катта пластик юзадаги тугмаларни босишингиз билан аёл кишининг ёқимли овози босма матнни рус ва инглиз тилларида ўқиб беради.\n– Бундай мнемосхема Брайль ёзувидан бехабар кишилар учун қулайдир, – деб изоҳ берди А. Черепанов.– Ҳозирда биз радиометкалар яратиш устида ҳам иш олиб боряпмиз. Улар бевосита бинода жойлашиши керакки, махсус билагузук таққан кўзи ожиз одам яқинлашганда тегишли тарзда жавоб қайтаради. Шу тариқа кўзи ожиз қаерда эканлиги ва ёнида қандай объектлар борлиги тўғрисида овозли маълумотга эга бўлади. Радиосигналлар тарқалиш масофасини ҳисоблаб чиқиш мушкул. Қалинлиги ва таркиби бўйича турлича деворлар ортида жойлашган радиометкалар баъзан 3, баъзида 15 метр масофадан туриб ишлай бошлайди. Ҳозир мнемосхеманинг 10-варианти намойиш этиляпти ва бу ҳам охиргиси эмас, эҳтимол. Албатта, хоналарда ҳаракатланиш учун бундай воситаларнинг жойлаштирилиши пол ва деворларда бўртма белгилар бўлишини истисно этмайди.\nБошқа компаниялар билан ҳамкорликда бўртма тўшама тайёрлаш ишлари олиб борилаётгани ихтирочилик фаолиятининг яна бир кўринишидир. Халқаро стандартларга мувофиқ уларда ҳаракат йўналишини кўрсатувчи линиялар ва кўзи ожиз пиёдани олдинда тўсиқ борлигидан огоҳлантирувчи нуқталар акс эттирилади. Тош, пластик ёки резинадан ясалувчи ушбу тўшамалар етарли даражада мустаҳкам бўлмаганидан ҳозирги пайтда уларни зангламайдиган пўлатдан ишлаб чиқариш ҳаракатлари қизғин тус олди. Янги плиткалар никелланган ёки ялтирамайдиган бўлиши билан бирга интерьерга ҳам мос тушади.\nЦехлардан бирида ўзига хос андоза (пресс-форма) ясашга мўлжалланган, юпқа пластик листни қизитувчи ва совитувчи дастгоҳда нарса ва жонзотларнинг бўртма тасвирларини ҳосил қилиш мумкин. Қисқа вақт ичида бундай тасвирлардан бир неча юзтасини ясаш имкони мавжуд. Бу ерда нафақат кўзи ожизларнинг фойдаланишларида қулайлик яратувчи, балки буюртмачилар талабларини қондирувчи тифловоситалар ишлаб чиқариш ҳам йўлга қўйилган. Яқинда компания Сокольникида ўтказилган тифломатериаллар экспозициясида ўз маҳсулотларини намойиш этди. Шунингдек, ташкилот мутасаддилари соҳага тегишли масалалар муҳокама қилинувчи умумроссия форумларида иштирок этадилар. Айтайлик, Сочи шаҳрида бўлиб ўтган форумда илк бор бўртма тўшамаларни тайёрлашда қўлланувчи давлат стандартларини ислоҳ этиш муаммоси илгари сурилди. Йўлкаларда бўртма белгилар мавжудлиги аравачада ҳаракатланувчи кишилар учун жиддий қийинчиликларни келтириб чиқариши маълум. Шу боис улар айни аломатлар баландлигини камайтириш, керак бўлса, белгиларни мутлақо олиб ташлашни таклиф қиладилар. “Реакомп” вакиллари эса аксинча, бўртма белгилар сони ва баландлигини ошириш истагини билдирдилар. Нима бўлганда ҳам шу ва бошқа муаммолар ҳамжиҳатлик асосида ҳал қилиниши лозимки, бундан мурод имконияти чекланган кишилар учун уларнинг тўсиқсиз ҳаракатланиши, қулай шароитларда ҳаёт кечиришини таъминловчи муҳит яратишдир.\n“Наша жизнь” журналидан\nЗебо БОБОЕВА таржимаси.


Жаҳон 16:05 / 17.10.2020 7269\nBFM TV телеканали тарқатган хабарга кўра, ўқитувчини ўлдиришда гумон қилинаётган йигитнинг исми Абдулак Анзоров. 2002 йилда туғилган чечен миллатига мансуб йигит ёшлигида оиласи билан Россиядан Францияга кўчиб келган.\nТелеканалнинг маълум қилишича, гумондор аввал ҳам майда ҳуқуқбузарликлари туфайли полицияга таниш бўлган, лекин ҳуқуқни муҳофаза қилувчи органлар наздида радикал сифатида танилмаган.\nҲозирда ўқитувчининг ўлдирилиши юзасидан 9 киши ушланган. Улар қаторида гумондор йигитнинг ота-онаси, бобоси ва акаси ҳам бор.\nОАВда қотилликда гумон қилинаётган шахс қурбон бўлган ўқитувчининг узилган бошини ўзининг «Твиттер» саҳифасида эълон қилгани ҳақида маълумотлар пайдо бўлди. Постда ўқитувчи Муҳаммад алайҳиссаломни таҳқирлагани учун ўлдирилгани айтилади. Ҳозирда ушбу аккаунт блок қилинган.\nҚотиллик ўтган куни Париж яқинида содир бўлди. Воқеа жойига етиб келган полиция йигитга ўқ узган.\nФранция ОАВнинг ёзишича, ўқитувчи аввалроқ ўзининг дарсларидан бирида сўз эркинлигининг намойиши сифатида Муҳаммад алайҳиссаломнинг карикатура қилинган расмини кўрсатган. Шундан сўнг унга таҳдидлар бошланган.\nФранция президенти Эммануэл Макрон ушбу ҳолатни исломий террористик ҳаракат дея баҳолаган.


Гидрометеорология хизмати марказининг хабарига кўра, 14 май куни Тошкент шаҳрида ҳаво ўзгариб туради, вақти-вақти билан қисқа муддатли ёмғир ёғади, момақалдироқ бўлиши мумкин. Шамол ғарбдан 5-10 м/с тезликда эсади, 12-15 м/с гача кучайиши мумкин. Ҳарорат кечаси 13-15°, кундузи 20-22° бўлади.\nҚорақалпоғистон Республикасида ва Хоразм вилоятида ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси 10-15°, кундузи 23-28° бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси 12-17°, кундузи 23-28° бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, баъзи жойларда қисқа муддатли ёмғир ёғади, момақалдироқ бўлиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 12-17°, кундузи 20-25° бўлади.\nҚашқадарё вилоятида ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси 13-18°, кундузи 23-28° бўлади.\nСурхондарё вилоятида ҳаво ўзгариб туради, кечга томон баъзи жойларда қисқа муддатли ёмғир ёғади, момақалдироқ бўлиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 13-18°, кундузи 23-28° бўлади.\nАндижон, Наманган, Фарғона вилоятларида ҳаво ўзгариб туради, баъзи жойларда қисқа муддатли ёмғир ёғади, момақалдироқ бўлиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 12-17°, кундузи 20-25° бўлади.\nРеспубликамизнинг тоғли ҳудудларида ҳаво ўзгариб туради, вақти-вақти билан ёмғир ёғади, баъзи жойларда кучли бўлади, айрим ҳудудларда момақалдироқ ва дўл бўлиши мумкин. Ғарбий шамол йўналишини ўзгартириб, шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 6-11°, кундузи 10-15° бўлади.\nКиритилди: 20:35 13.05.2022. Ўқилди: 1214 марта. Фикрлар сони: 0 та.


Четверг, 16 Апрель 2015 05:00\nПарламент комиссиясининг йиғилиши бўлиб ўтди\nҚонунчилик ва ҳуқуқни қўллаш амалиёти\nХонқа туманида “Сиз қонунни биласизми?” кўрик-танловининг Хоразм вилояти босқичи бўлиб ўтди. Бир қатор давлат ва жамоат ташкилотлари билан ҳамкорликда ташкил этилган ушбу тадбирда туман босқичларида ғолибликни қўлга киритган 11 жамоа бешта шарт бўйича ҳуқуқий билимларини синовдан ўтказди.\nШукроналик ва масъулият ҳисси\nХотира ва қадрлаш куни арафасида мамлакатимиздаги барча таълим муассасаларида Тинчлик дарслари ўтказилади. Тинчлик — улуғ неъмат. У мамлакат тараққиётида ҳам, аҳолининг фаровон ҳаёт кечиришида ҳам беқиёс аҳамиятга эга. Шундай экан, осойишталикнинг қадрига етиш, жонажон\n15 апрель куни Ўзбекистон Республикаси Олий Мажлиси Қонунчилик палатасининг навбатдаги мажлиси бўлиб ўтди. Депутатлар ижтимоий-иқтисодий соҳани янада такомиллаштиришга, халқаро алоқаларни мустаҳкамлашга қаратилган бир қатор қонун лойиҳаларини кўриб чиқдилар.\nЕХҲТнинг расмий ҳужжати сифатида тарқатилди\n2015 йил Ўзбекистонда “Кексаларни эъзозлаш йили” деб эълон қилингани тўғрисидаги маълумотлар Европада Хавфсизлик ва ҳамкорлик ташкилотининг Венадаги қароргоҳида ЕХҲТнинг расмий ҳужжати сифатида тарқатилди.\nУнда кексаларга ғамхўрлик кўрсатиш ва уларни ҳар томонлама қўллаб-қувватлаш мақсадида 2015 йил Ўзбекистон Республикасида “Кексаларни эъзозлаш йили” деб эълон қилингани ўз ифодасини топган.\nИслоҳотларнинг ҳаётбахш самаралари аҳоли турмуш фаровонлигида яққол намоён бўлмоқда\nБирор ҳудуд тараққиётига баҳо берилганда, аввало, унинг иқтисодий салоҳияти алоҳида эътиборга олинади. Қашқадарё вилоятида ҳам истиқлол йилларида мазкур соҳанинг барча тармоғида изчил юксалишга эришилди. Энг чекка ва олис қишлоқларгача саноат кириб борди. Бир пайтлар чўлу биёбондан иборат бўлган кенгликларда замонавий корхоналар фаолияти йўлга қўйилди.\nЭҳтиромдан беҳад мамнунмиз\nБу йил 103 ёшни қаршиладим. Кўпчилик мендан “Узоқ умр кўришнинг сири нимада?” деб сўрайди. Шунда ўзим ҳаётда амал қилиб, кам бўлмаган хислатларни бирма-бир санайман: “Аввало, инсон сифатида ўзимиз яшаётган, жаннатмонанд Ўзбекистонимизни севишимиз, ундаги ҳар бир янгиланиш ва бунёдкорликдан қувониб яшашимиз керак”, дейман. Донолар бежиз одам яхши кунларни кўриб, яшаради демаган-да.


15:21 31 Октябр 2020\n14:48 02.09.2020 Ҳавола олиш\nНАТО “Blackjack” деб ном берган Ту-160 самолёти Америка Қўшма Штатларида Россиянинг энг хавфли самолёти деб тан олинди.\nТОШКЕНТ, 2 сен — Sputnik. Ту-160 стратегик ракета ташувчи бомбардимончи Россиянинг энг хавфли ҳарбий самолёти саналади. Ҳарбий эксперт Петр Бутовский Американинг “Aviation Week & Space Technology” журналига шундай фикрни билдирди.\nБутовский Ту-160 ни дунёдаги энг катта ҳарбий самолёт деб атади. У бомбардимончининг жанговар хусусиятларига тўхталиб, олдинда турган модернизациядан кейин самолёт орттирилган узоққа учиш Х-БД ракетасини олишини таъкидлади.\nЭксперт ҳозирда Россия Ҳаво космик кучлари таркибида 17 дона ракета ташувчи Ту-160 борлигини эслатди, лекин мамлакат Мудофаа вазирлиги 2027 йилга келиб яна ўн дона бомбардимончини етказиб беришга шартнома тузган.\nШунингдек, муаллиф Ту-160 нинг Сурияда терроризмга қарши кураш курашда иштирок этгани ва Венесуэла ва Жанубий Африкага парвозларини ёдга олди.


Адаш, дедим, адашдим – oliymahad.uz\nГўзал ва баркамол ташбеҳ. Сўзларнинг маъно юки залворли. Ўзаги қир бўлган қироқ сўзи бамисоли узукка кўз қўйгандек ўз ўрнида. Афсуски, Навоий бобомизнинг тил бойлигидан тўла баҳраманд эмасмиз. Бошқа кўп сўзлар еаби арса ҳам, қироқ ҳам унут бўлган.\nСочдан пастда, бошнинг пешида, яъни олдида пешона. Пешонадаги ажинлар хатга ўхшайди. Ижодкор халқ бу чизиқларни қисмат ёзуви деб тасаввур қилган ва тақдирга тан берганда, пешонада борини кўрамиз, деган. Яна дейдиларки, инсоннинг пешонасига тескари хат битилган, бахтуомад ундан юзини терс ўгирган. Мирзо Бедил бу ривоятдан гўзал ташбеҳ чиқарган:\nНақши маъкуси нигин аз сажда мегардаддуруст,\nБошимизнинг икки томонидан ўсиб чиққан, кўзанинг тутқичидек ўзимизга ярашиб турган овозтутқич “локатор”имиз қулоқбўлади. Дарҳақиқат, қулоқ кўпинча тутқичмаъносида келади. Чойнакнинг, қумғоннинг, қозоннинг қулоғи бор. Қозончида ихтиёр қайдан қулоқ чиқарса, деймиз. Сув тутилган, боғланган ер ҳам қулоқ.\nСўзимиз аввалида ўртага тушган саволларга қайтсак. Юрагимиз макон тутган ер ― кўкрак. Кўксим осмон деганимиз билан кўксу кўкракнинг кўк осмонга ҳеч бир алоқаси йўқ чиқди. Кўк қадимги туркий тилда эммоқ сўзининг ўзаги экан. Бир кўкракдан сут эмган кўка, кўкалдошбўларкан. Демак, чинакам кўкрак аёлнинг кўкси экан. Биз эса қуруқ кўкракни кериб, кўксим қалқон, деб юрган эканмиз.\nСоф ўзбекона ибора! Кўкракдаги оғриқни юрак санчиғи дейиш халқимизда узоқ замонлардан бор экан. Ҳазрат яна бир ўринда айтганлар: Ким яна йўқдир алароллиға бормоққа юрак. Биз қўрқувмаъносида ҳар кун ишлатадиган юрак йўқбирикмасининг тарихи-да қадимий экан.\nБу сўз усмонли турк тилида юрак, аммо озарбайжонлар урак дейдилар. “Девонулуғотит турк”дек, “Хазойинул маоний”декмуқаддас манбаларда юрак бўлса, бошқа саволга ўрин қолмаслиги керак эди. Лекин тинчимас кўнгил, иштибоҳчи фикрат менга тинчлик бермайди, жуда қадимда, Қошғарийдан ҳам минг йиллар нарида бу сўз урак бўлгандир, деган хаёл кўнгилни тарк этмайди.\nБир ўтириш охирлаганда меҳмонлардан бири мезбонга шундай деган эди: “Жуда яхши ўтирдик. Ҳам хўрдани ичдик, ҳам бурдани урдик. Энди бизга жавоб беринг.” Мезбон бухоролик эди. Тожикчани яхши биларди. У кулиб қўйди-да: “Энди сизларга жавоб йўқ. Ишорани тушундим. Олиб кетишингиз учун бирор нарса тайёрлашим керак бўлади,” деди. Сўнг ҳайрон бўлиб қолган меҳмонларга хўрдан ва бурдан нима эканини тушунтирди. Хўрдан ― емоқ, бурдан― олиб кетмоқ экан. Ҳам хўрдани, ҳам бурдани, яъни ҳам ейиш, ҳам олиб кетиш, деган ибора ўзи тўйса ҳам кўзи тўймас меҳмонга нисбатан айтиларкан.\nАдаш дедим, адашдим. Биз кўп адашамиз. Тилимиз поёнсиз ўрмон. Унинг сўқмоқлари кўп. Ҳар бир сўз бамисоли бир тупдарахт. Шоху новдалари бисёр дарахт. Агар биз барчамиз ҳамжиҳат бўлиб уларнинг хусусиятларини ўргансак, асл макони қай замин эканини билиб, меҳр билан парвариш қилсак, бу ўрмон боғу чаманга, сўқмоқлар равон йўлга айланади. Тил гулшанида сайр этиш ҳам мароқли бўлади. Лекин бари бир… бу сайр сирлар оламига, мўъжизалар мамлакатига саёҳат бўлиб қолаверади.\n1043300cookie-checkАдаш, дедим, адашдимno\nОлдингиМиллат руҳи барҳаётКейингиМодуль таълим тизимида иккинчи давра ўқишлари бошланди


Абдураҳим Пўлатнинг ўзини “Шавкат Мирзиёев Тарафдорлари ва Қўллаш Командаси” деб айтаётганларга мурожаати - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n07:12 - Абдураҳим Пўлатнинг ўзини “Шавкат Мирзиёев Тарафдорлари ва Қўллаш Командаси” деб айтаётганларга мурожаати\nАввалари ҳам кўп марта ёзганимдек, ўзбеклар тарафидан ахлатхонага айлантирилган Фейсбукнинг ўзбекча саҳифаларига кириш ниятим ҳеч йўқ. Аммо, баъзида бир нарсалар қидириб у ерга кириб қоламан ва у ерда ёзилган нарсаларни кўриб, халқимизнинг ибтидоийлигидан қайта-қайта ҳайратга тушаман. Кеча, “Шавкат Мирзиёев Тарафдорлари ва Қўллаш Командаси” номли саҳифага ёзилган нарсаларни кўриб, яна ўша аҳволга тушдим ва чидолмасдан экспромт билан бир нарсалар ёзиб қўйдим. Кейин уни ўзим ўқиб кўрсам, ахир бир кун тарих китобларига кирадиган фикрларни айтибман. Тарихчиларга қидиришни осонлаштириш учун ўша сатрларни “Ҳаракат” Агентлигининг сайтига ҳам қўйишга қарор қилдим. Мана ўша постингим.\nЭй, ўзбеклар!! Ўзбекистон ҳатто СССР пайтида ҳам унинг таркибидаги энг кучли республикалардан бири эди. Марказий Осиёда ҳаммадан олдинда эдик. Саноат соҳасида ҳам, қишлоқ хўжалиги соҳасида ҳам. Табиий бойликлар бўйича ҳам ҳаммадан бой эдик. Руслар бизни босиб олмасдан олдин ҳам ҳаммадан олдинда эдик, чунки, ўзбекларда тадбиркорлик, кўпроқ савдогарлик қонда бор эди. Бошқалар ҳали отдан тушмаган эди.\nМустақилликдан кейин ҳамма нарсада орқага кетмоқдамиз. Ўзбек профессорлари қозоғистонлик ва россиялик дворниклардан кам маош оладиган ҳолга тушганини биласизларми? Бизда ўртача ойлик 90 доллар, Россияда 1 минг атрофида, Қозоғистонда 700 атрофида эканлигини эшитганмисизлар? Сони миллионга яқин ёки кўп бўлган ўзбеклар Ўзбекистонда нон тополмасдан Россияда ҳуқуқий ва ижтимоий ҳимояланмаган ҳолда мардикорлик қилаётганлариничи? Мен раислик қиладиган "Бирлик" Партияси ўша мардикорларга ёрдам бериш билан шуғулланадиган вазирлик яратиш кераглигини биринчи марта айтганига 20 йилдан ошди. Ҳозир шу масалалар бўйича шуғулланадиган Агентлик тузилди, аммо "Бирлик"га нега раҳмат дейилмаяпти?\n25 йилик мустақиллигимизнинг 13 йилида (!!!!!!) Бош вазир Шавкат Мирзиё (!!!!) бўлган. Айнан шу 13 йил ичида ҳар қандай давлат иқтисодининг асосий кўрсатгичи бўлган Киши бошига Ялпи Ичкки Маҳсулот ҳажми бўйича қозоқлардан 5,5 баравар орқдалигимиз 8 бараварга чиқди. Тўғри Ғарбнинг Россияга қарши санкциялари Қозоғистонни ҳам уриб, ўша фарқ бирозгина камайди,яъни қозоқларда аҳвол бироз, қайтариб айтаман, бироз ёмонлашди. Бизники - ўша-ўша!!!!\nШавкат Мирзиёни қўллаб-қувватлаш ва шундай команда тузиш шахсий ишларинг. Аммо, "Шавкат Мирзиё 13 йилдан бери оғир аҳволимизни тилга ҳам олмагани, ҳозир ҳам олмаётгани - уни тузатиш учун ҲЕЧ НАРСА ҚИЛИШНИ ЎЙЛАМАЁТГАНИ эмасми?" деб ўйлаб ҳам кўролмайдиган даражада ақлсизмисизлар?\nНима Бош вазир Шавкат Мирзиё аҳволимизни кўриб туриб, Ислом Каримга бир оғиз гапиролмайдиган даражадаги қул эди демоқчимисизлар. У кишини бунчалик шарманда қилмаларинг!\nХуллас, ҳозир озгина ёмон аҳволда эмас, ғариб аҳволдамиз, бундай аҳволдан чиқиш учун ФУНДАМЕНТАЛ СИЁСИЙ ва ИҚТИСОДИЙ ИСЛОҲОТЛАР КЕРАК, Шавкат Мирзиё БИРОНТА ЖИДДИЙ ИСЛОҲОТ қилишни бошлагани, ҳатто қилмоқчи бўлиш НИЯТИ БОРЛИГИНИ кўрсатиб берларинг, мен дарҳол бу командага қўшиламан. Акс ҳолда, келажакда ҳам ўзбекларни аҳмоқлигининг ЭНГ ЯХШИ ИСБОТИ сифатида ўзбеклар ШУНАҚА КОМАНДА тузишгача борганини БУТУН ДУНЁ БАРМОҚ БИЛАН КЎРСАТАДИ ва устимиздан кулади.\nГап фақат иқтисодий аҳволимизда эмас, ҳаётнинг бошқа томонлари ҳам бор. Масалан, Ўзбекистонимиз инсон ҳуқуқларининг ҳимояланиш даражаси бўйича (қўполроқ қилиб, демократия даражаси бўйича, десак ҳам бўлади) дунё давлатлари рўйхатида охиридан 2-чи ўринда эканлигини биласанларми ўзи? Наҳотки, Шавкат Мирзиё ҳокимиятга келгандан кейин охиридан 3-чи бўлган Сомалиянинг ўрнига чиқиб қолдик ва мен буни билмай қолдимми? Шундай бўлса, зўр бўларди-ку!!!!!!! Аммо, ҳамма нарса аксинча, ўтган йили ўтказилган масхарабозлик президентлик сайловларини ҳам ҳисобга олиб, бизни охиридан 3-чи ўриндан 2-чи ўринга туширишди. Яъни, аҳволимиз янада ғариблашди.\nУнитмаларинг, улуғ Навоий шундай деган:\nОдам эрсанг, демагил одами\nҚизиқ, сизларни халқ ғами қизиқтирадими? Сиз ўзи кимсиз?\nБундай масалалар билан қизиққан одамлар бизнинг harakat.net сайтини ва унинг Фейcбукдаги саҳифасини ўқишлари керак (бошқа йўлингиз йўқ) - facebook.com/harakat.net


Мақола топилди: 143 та\n1. Москвада Ўзбекистон Республикаси Президенти сайлови якунлари бўйича брифинг бўлиб ўтди\n2. Эртакдан ўтиб тушди: Миллиард рупия ўрнига "тешик тоғора"...\nШитал Ядавга осмондан тушгандай кўринган бир миллиард рупия аслида техник англашилмовчилик бўлиб чиқди...\n3. Озарбайжон ёзувчисидан Ўзбекистонга Янги йил табриги\n4. Ўзбекистон Республикаси Ички ишлар вазири лавозимда юксалди, ўрнига Абдусалом Азизов вазир этиб тайинланди\n5. Шавкат Мирзиёев: хотин-қизлар учун алоҳида поликлиника ташкил қилишимиз керак!\n6. Банклар пластик картаси бор мижозга кредит беради!\nПластик карточкаларнинг кўп функциялилигини таъминлаш учун тижорат банкининг мижози бўлган корхона ходимларининг сўм пластик карточкалари орқали кредитлар ажратиш кўзда тутилмоқда.\n7. Шавкат Мирзиёев: Одамлар ҳамма нарсага чидаши мумкин, адолатсизликка чидай олмайди!\nОдамлар ҳамма нарсага чидаши мумкин, адолатсизликка чидай олмайди. Прокуратура органлари ходимларининг ҳар бир қарори замирида инсон тақдири туради. Шундай экан, етти ўлчаб бир кесиш бу борада асосий мезон бўлмоғи шарт.\n8. Москвада боласи тортиб олинган ўзбек аёли ҳикояси қандай якун топади?\n9. Мустақил Ватанимизнинг ишончли ҳимоячилари\n10. Аҳолининг моддий фаровонлигини оширишга қаратилган ижтимоий сиёсат устувор вазифамиз!\n11. Танқидий таҳлил, қатъий тартиб-интизом ва шахсий жавобгарлик – ҳар бир раҳбар фаолиятининг кундалик қоидаси бўлиши керак\n12. Тадбиркорга тўсиқ қўйиш сиёсатга тўсқинликдир\n13. Наманганда "Адабиёт уйи" қурилади!\n“Наманган китоб олами” МЧЖ раҳбари Маъруф Мўминов ҳукуматимизнинг соҳа ривожи учун яраётган шароит ва имтиёзларидан руҳланиб, Наманган шаҳрида яна бир йирик китоб дўконини очди.\n14. Халқ билан мулоқот Тожикистонда ҳам йўлга қўйилди! Ҳозирча фақат Душанбеда\n15. Қозоғистонликлар маошларини олиш учун прокуратурага боришга мажбур бўлишмоқда!\nУч мингга яқин маошини ололмаётган фуқаролар 1 миллиарддан ошиқ суммадаги иш ҳақларини прокуратуранинг аралашуви натижасида олишга эришдилар.